Hamarkada bat berdez | Bizigiro | Berria\nEuropa biltzar etxea. Lorategi bertikala jarri zuten eraikinaren alde batean. JAIZKI FONTANEDA / @FOKU Tamaina handiagoan ikusi\n2022ko urtarrilak 15 - Gasteiz\nHamarkada bat bete da Gasteizek European Green Capital izendapena eskuratu zuenetik. Europako Batzordeak ematen du sari hori, hiriek ingurumenaren alorrean praktika onak sustatzen dituztela aitortzeko. 2012ko otsailaren 7an izan zen inaugurazio ofiziala, eta ordutik hainbat izan dira egindako proiektuak. Hala ere, esku hartze horiek guztiek iritzi ezberdinak sortu dituzte herritarren artean.\nGorka Urtaran Gasteizko alkateak adierazi du hamarkada bateko lanak balio izan duela «jasangarritasunaren aldeko politikak sendotzeko», eta udal politikak ere ikuspuntu horretatik jorratu dituztela.\nEkologistak Martxan taldeko kide Andres Illana ez da iritzi berekoa, eta azken hamar urteotako ibilbidea izan du gogoan: «Gasteizek gauza garrantzitsuak egin zituen hasiera hartan ingurumenean, eta baziren saria jasotzeko zutabeak ere, hala nola mugikortasun jasangarrirako plana eta eraztun berdearen proiektua, baina egoera aldatu egin da». Haren arabera, hartutako zenbait erabakik egoera «leherrarazi» dute.\nAlkateak mugikortasunean, ingurumenean eta hiriaren birgaitzean eginiko proiektuak azpimarratu ditu. «Garraioan, tranbiaren luzapena egin da, eta hor dago autobus elektrikoa martxan jartzea ere; gainera, egin dira lehen probak ere, gutxieneko zerbitzu bat ematen dute, eta nahiko ondo atera dira». Horrez gain, gaineratu du azken urteotan oinezkoentzako eta bizikletentzako gune berriak ere sortu direla. Hala ere, Illanaren ustez, nahiz eta garraio publikoa elektrifikatzeko erabakia «ondo» egon, hasierako mugikortasun plana «ezerezean» gelditu da. «Orduan pertsonentzako espazioa irabazteari ematen zitzaion garrantzia; orain, berriz, gaitasun handiko garraioari». Gainera, zehaztu du ez zela egin autobus elektrikoaren obren ingurumen inpaktuaren ebaluaziorik.\nBizikletak eta pertsonak\nEkologisten arabera, mugikortasunari dagokionez, garraio horren alde egiteak «hankaz gora» jarri du egoera, beste batzuen kalterako. «Udalak bizikletaren gainetik jarri du, eta, egun, bizikleta da gaitasun handiko garraio publikoaren etsai nagusia». Azaldu duenez, udalak «ez du interesik» jendea bizikletan ibiltzeko, ez delako «bere apustua» izan, baina, hala izango balitz, uste du «erreferentea» izango litzatekeela.\nGasteizko alkateak, berriz, jakinarazi du bizikletentzako «aparkaleku seguruagoak» egiten dabiltzala, eta azpiegiturak ere moldatu beharko dituztela, hala nola daudenak «hobetuta» eta bide gorrien sarea luzatuta. Are, zehaztu du garai batean bizikletak alokatzeko zerbitzua martxan jartzea izan zutela hizketagai, baina, laster bederen, ez dagoela horretarako asmorik: «Ezetz erabaki zen, hirian gehienek badutelako bizikleta».\nHiriaren birgaitzean ere egin dira proiektuak, eta, besteak beste, Santa Barbara plaza berregokitu zuten duela urte batzuk; Urtaranen esanetan, pertsonentzako «azpiegitura berdeak eta atseginagoak» sartu zituzten bertan. Baina Illanak azaldu du proiektuak harrabotsa ere sortu zuela: «Berdea lehenesten den lekutik zementua nagusitzen den batera igaro gara; plaza hori, adibidez, beroaren uharte bat da». Alkateak ere adierazi du azken hilabete hauetan «hausnarketa bat» egon dela «ea eremu publiko berria ez ote den zementuzkoa», baina esan du eztabaida politikoa baino gehiago teknikoa dela. «Garrantzitsua da eremu publiko zabalak izatea, eta pertsonentzako eginak; horrek ez du esan nahi hor berdeguneak egon behar direnik». Hala ere, gaineratu du beren asmoa «oreka bat mantentzea» dela; espazio publikoa jendearentzat izatea eta egitura berdeak txertatzea, alegia.\nBada, asmo horri tiraka, badira aurten egin nahi diren proiektuak ere: Herrandarren kalearen egokitzapena, adibidez. «Ingurua birgaituko dugu, birnaturalizatzeko, berdatzeko eta Gasteizen CO2a xurgatzeko gune berriak sortzeko», azaldu du Urtaranek. Haren esanetan, oinezkoentzako ibilbideak egongo dira, baina baita berdeguneak eta urtegitxo bat ere. «Proiektu oso erakargarria da». Ekologistak, berriz, aitortu du ez daukala horren nondik norakoen berri, baina orain arte jakin duenarengatik «itxura ona» duela proiektuak. «Hiria berdatzea asmo duen guztia iruditzen zaigu ondo; gainera, ezinbestekoa da horrelako neurriak hartzea». Izan ere, zehaztu du klima aldaketari aurre egiteko «erresilienteak» diren hiriak sortu beharra dagoela.\nProiektu horretaz gain, biek ala biek izan dute gogoan eraztun berdea ere. Alkatearentzat, ingurumenaren arloan «nabarmenduko lukeen» proiektu bat da, eta, gainera, azaldu du zenbait esku hartze egin dituztela, hala nola Jundiz aldera zabalduz. Garai batean bazegoen eraztuna hiri barnera sartzeko asmoa ere, eta saiakera bat ere egin zen, Gasteiz Hiribidearen parte bateraino bederen, baina Urtaranek jakinarazi du horrekin jarraitu nahi dutela. Illanak, gainera, uste du luzapen hori eginez gero posible litzatekeela hiriko eremu eta auzo guztiak batzea.\n2012an jaso zuen Hiri Berdea saria Gasteizek, baina gerora ere etorri dira beste batzuk. «Global Green City saria jaso genuen 2019an, Nazio Batuetatik datorrena; helmuga turistiko jasangarriaren izendapena jaso zuen Euskadiko lehen udalerria ere izan ginen, eta, gerora, jaso ditugu hainbat aitortza paperaren, plastikoaren eta beiraren jardunengatik ere». Hiriko alkatearen arabera, horiek guztiak «bide onetik» doazen seinale dira, eta, besteak beste, hirian jasangarritasuna lantzen delako adibidea.\nUdal politikak ere ikuspuntu horretatik jorratu dituztela ziurtatu du Urtaranek, nahiz eta aitortu oraindik gauza asko «egin gabe» daudela. Dena den, aipatu du Europak bost misio dituela martxan jarriak, eta horiek lehenetsi dituztela. «Tren horretara igo behar dugu, eta garai hau aprobetxatu behar dugu gauzak aldatzeko, hiria pertsonentzako erosoagoa egiteko, berdeagoa, errespetu handiagoa izateko naturarekiko, mugikortasun jasangarria sustatzeko, bizi kalitatea hobetzeko, eta ekonomia berderanzko trantsizioa sustatzeko». Eta hori erdiesteko gakoa non dagoen argi du: «Gasteizko hiriaren helburu nagusia orain klima neutraltasuna lortzea da».\nHain justu, iazko abenduan egin zuen bat Europatik datorren Klimatikoki neutralak diren hiriak 2030ean adierazpenarekin, eta horrekin lortu nahi den helburuetako bat da helmuga horretara iristen diren Europako lehen ehun hirietako bat izatea.\nErabakiak erabaki, Illanak uste du udala «galduta» dagoela, eta ez duela «politika argirik». Haren iritziz, duela hamar urteko Gasteizek eta egungoak ez dute antzik, baina uste du puntu horretara itzultzea «beharrezkoa» dela, hiria jasangarritasunaren «erreferente» zenekora. Are, aldarrikatu du kaleek pertsonentzat izan behar dutela, eta ez soilik zirkulaziorako. Baina erabaki horiek hartzeko funtsezkotzat jo du kontsentsu bat egotea: «Lehen zegoen adostasun politiko eta sozialera iritsi behar dugu ingurumen politiketan, klima aldaketa ere hemen dago eta».\nHorri tiraka, Urtaranek ere nabarmendu du atzera eginez gero adostasuna egon izan dela Gasteizen ingurumen politiketan, «bai, behintzat, teorian», eta hori «mantendu» egin beharko litzatekeela gerora ere, nahiz eta azaldu duen gauzak martxan jartzerakoan kritikak egon daitezkeela talde politiko eta elkarte batzuen partetik.\nOztopoak oztopo, ordea, «goi mailako dimentsio bateko bateratasunetik» ekin, eta hausnarketan jarri du arreta. «Ikusi behar da zer egin dugun, klima neutraltasunarekin batera zeintzuk diren oraingo helburu berriak; gure apustua berretsiko dugu, gure konpromisoa Lur planetarekiko, naturarekiko eta herritarrekiko».


HONDROCREAM Salamancan erosi batetik 39€\nKrema Hondrocream batetik disc endekapenezko gaixotasun eta bizkarreko mina eta mina joint erosi Salamancan (Espainia)\nOna erosteko Hondrocream Salamancan, izan behar du:\nBizkortu gora erosi Hondrocream deskontua batekin -50%. Baldintzak mugatzen akzioak.\nNon erosi Salamancan Hondrocream\nIdatzi izena eta telefono zenbakia eskaera orria-type krema batetik, artrosia eta mina itzuli eta artikulazioak Hondrocream Salamancan prezio murriztua. Arduraduna deituko duzu laster eskuragarri ez dagoenean Hondrocreamizango zuen deitu telefonoz laster. Ordaindu ahal izango duzu jaso ondoren mail edo mandataria Salamancan.\nKrema gomendatzen da askotan medikuek horiek paziente Salamancan jaso duten hainbat lesioak (hausturak, sprains, tendoiak eta muskuluak, contusions, etab.) eta nahi azkar mina kentzeko. Hondrocream ondoeza arintzen ia berehala aplikatu ondoren. Droga hau da, eraginkorra konplexua terapia eta standalone gisa produktua.\nNola erosi krema Hondrocream Salamancan\nBada lortu behar Duzu deskontua Hondrocream Salamancan (Espainia), idatzi telefono zenbakia eta zure izena eskaera orria eta enpresaren ordezkari deitu ahal izango duzu, denbora laburrean, eta emango dizu osoa kontsulta eskuragarri ez dagoenean Hondrocream eta entrega. Ordainketa-paketeak ordaindu entrega courier edo postetxean. Prezioa bidalketa Hondrocream Salamancan mail edo mezularitza arabera alda daiteke hiria Espainia, jakiteko prezioa Kudeatzailea ondoren ordena sorkuntza krema web orrian.\nBizkarreko mina, sabeleko mina\nZoritxarrez, mina askotan intrusioa, gure eguneroko bizitzan sartu. Zer arrazoi dute mina atzera eta sabeleko, eta zer egin behar arintzeko beren egoera? Galdera horiek guztiak erantzun ahal izango artikulu honetan.\nMinak bere alde eta atzera ematen\nMina nire ondoan ez du inoiz izan messengers eguraldi ona edo ustekabeko zorte ona. Funtsean, esaten dute pertsona bat jasaten moduko gaixotasuna, askotan jakin gabe. Arrazoiak ezberdinak izan daitezke, baina edozein izan zen, beti behar duzu, espezialista kontsultatu.\nOrdena Salamancan Hondrocream


Nerabeentzako terapia – senapsikoterapia\nOhikoa da sentitzen eta gertatzen zaiena adierazteko arazo edo zailtasunak izatea nerabezaroan. Hori dela eta, erabateko garrantzia hartzen du nerabeekin beraien emozioak adierazi eta kudeatzeko behar duten espazioa sortzea.Eskola porrota, zeloak, gurasoen banatze konfliktiboa edo familiartean gerta daitezkeen beste hainbat gatazkek, eragin zuzen eta kaltegarria dute neranbearen garapenean.\nHelburua beraz, nerabeei arlo ezberdinetan lagungarriak izango zaizkien baliabideak ematea da. Izan ere beraien adierazpen emozionala, autoestimua eta autokontzeptua, familiarekiko komunikazioa, erabakiak hartzeko gaitasuna, gaitasun sozialak, autonomia edota erantzukizuna bezalakoak garatzea ezinbestekoa da. Etorkizunean bere bizitzaren jabe izateko eta bizitza horretan oreka lortzeko ezinbesteko baitira.\nSena Psikoterapiatik lagun zaitzaket …\n..emozioak identifikatzeko, erregulatzeko edo adierazteko zailtasunak badituzu eta hauen erabilera baliagarria egin nahi baduzu zure bizitza osoago eta zentzuzkoago bizitzeko.\n… sentitzen baduzu zaila dela zure egunerokoan erabakiak hartzea.\n… familiako kideekin komunikatzea ez bada nahi zenukeena eta modu asebetegarriagoan erlazionatzen ikasi nahi baduzu.\n… krisi edo aldaketa egoera bat bizitzen ari bazara eta baliabideak behar badituzu, aurre egiteko.\nGoian aipatu ditudan gaitasun hauek ezinbestekoak dira zure bizitzaren oreka eta kudeaketa hobea lortzeko.\nKontuan hartu behar da baita nerabeekin lan egitean gurasoen presentzia beharrezkoa dela nerabeak zailtasunak gainditu ditzan. Gurasoei ere laguntza eskaintzen diet beraien alaba edo semearekin harremana osasuntsuago izateko.


Maite Peña, Gizarte Politikako diputatuak GSR Aretxabaleta bisitatu du — TUlankide MONDRAGON\nMaite Peña, Gizarte Politikako diputatuak GSR Aretxabaleta bisitatu du\nGSRk instituzioekin dituen harremanak sendotu asmoz, Gipuzkoako Foru Aldundiko Gizarte Politikako diputatu Maite Peña gonbidatu du Aretxabaletara. Gonbidapenaren helburua izan da ezagutzera ematea Aretxabaletako kalitatezko zerbitzua eta instalazioak.\nGipuzkoako Foru Aldundiko ordezkariak eta Gizarte Politikako diputatuak atzo bisitatu zuten GSR Aretxabaleta. Instalazioak eta zerbitzua bertatik bertara ikusteko aukera izan zuen Maite Peña diputatuak, GSRk eginiko gonbidapenari erantzunez. Kontua da, arlo soziosanitarioan diharduen kooperatibak harremanak sendotu nahi dituela instituzioekin eta Gipuzkoako ordezkariei zerbitzu berritzailea zein instalazioen kalitatea erakutsi nahi izan dizkietela.\nIñaki Roa, GSRko zuzendari orokorrak artatu zituen Aldundiko eta Udaleko ordezkariak, eta instalazioetatik bisita gidatua egin ostean, bilera egin zuten etorkizunaz eta erronkez hitz egiteko.\nOrain dela 12 urte sortu zen GSR eta dagoeneko 600 pertsona ari dira lanean bertan jardun osoz, horietatik 380 kooperatibako bazkideak. Guztira 15 erresidentzia kudeatzen ditu eta 20 milioi euroko salmentak ditu. Proiektuaren buruan da Iñaki Roa, eta etorkizunari baikortasunez egiten dio aurre. Eskuzabaltasunez, umiltasunez eta errespetuz, horiexek dira GSRren oinarrizko balioak. Roaren esanetan, "gure eredua oso gertukoa da, artatzen ditugun pertsonei kalitatezko zerbitzua eskainiz eta gestioan enpresa irizpideak aintzat hartuz".


Mundua konpondu guran… » Blog Archive » Jokalari onak aholkulari ona behar\n« Hastera doa…\nJokalari onak aholkulari ona behar\nItxura guztien arabera Fernando Llorentek Athletic itxiko dau hurrengo egunetan. Urtebeteko kontratua dauka oraindino, baina klubak gurago ei dau orain saldutea datorren urteko bagilean debalde joaten lagatea baino.\nOzpinduta dago egoerea, are gehiago orain astebete San Mamesen ikusitakoaren arabera. Txistuak eta txaloak izan ziran, txalo gehiago txistu baino, baina argi egoan jente askorentzat jokalariak eskatzen ei dauana neurriz kanpokoa dala.\nKontu honeen ganean eika eta omenka gabilz eretxiemole guztiak, baina egia bada, zurrumurruek dinoen modura, Llorentek urteko 5 miloi euro eskatzen dituala gehiegikeria dala esan behar da argi eta garbi.\nFutbolaren diruak errealidadetik kanpo egon izan dira Estadu espainiarrean azken urteotan. Burbuila bik izan dabe eragina zera horretan: telebisten dirua eta adreiluarena. Telebistatik partiduak emon ahal izateko emon zan dirua, edo horreek diruok eskuratzeko posibilidadea, puxika ikaragarri puztu eben. Adreiluaren munduak be eragin handia izan dau babesleen eskutik edo zuzendaritzak osatzen. Diru piloa eta erraza izan da urteotan. Horrek porrot egin dau edo porrot egiteko bidean dago. Aurtongo denporaldian apaldu egin da fitxaketen zoramena, eta badagoz zorrak pagau ahal izteko jokalariak ezinbestean saldu behar dabezan klubak.\nFtxaketen haritik soldatak joan dira. Miloeak eta miloeak aitatuten dira euro biko txanponak balira bezala, eta ez dira/ez gara konturauten miloe bat euro irabazteko hainbat personak urteetan egin behar dabela lan. Eta zer esanik ez, bost miloe euro irabazteko.\nDenporeak esango dau Llorentek zuzen jokatu dauan ala ez, baina nik esango neuke aholku okerrak emoten deutsezala Fernandori. Egia da jokalari handia dala, baina danak izan behar dau muga bat. Eurokopara joan ei zan bere buruarentzako balore hundiagoa irabazteko eta ez eban minutu bat bera be jokatu. Bielsak berak adierazo eban momenturik kritikoenetan ez ebala emon beharreko neurria emon. Beraz, oso ona bada be, eta hori ezin da ukatu, badaukaz bere mugak eta bere gabeziak.\nKanpora joaten bada ez dau izango Bilbon daukan egoera samurra. Konpetentzia handiagoa izango dau eta talde guztiek ez dabe Athleticek besteko ondo pagetan. Akaso arrakastea izango dau Bilbotik kanpo, baina ez litxake Bilbotik munduko erregea izatera joan eta apalduta bueltau dan lehenengo futbolistea.\non Barikua, Abuztua 10th, 2012 at 4:27 pm\tand is filed under Bestelakoak.


Publikatuta: 2021/12/24 21:27 (UTC+1) Azken eguneratzea: 2021/12/24 21:33 (UTC+1)\nFelipe VI.a bere hitzaldian. Irudia: EFE\nCovid-19aren birusaren aurrean atzerapausorik ez emateko ahal dena egiteko deia egin die erregeak herritarrei, "arriskua ez da desagertu" eta "erantzukizun indibidual eta kolektibo handienarekin" jokatzen jarraitu behar dela esan ostean.\nFelipe VI.ak arreta jarri duen gaietako bat pandemiarena eta haren ondorioena izan da, Espainiako Gobernuak maskarak derrigortzeko neurriak hartu baititu kutsatzeen egoera gogorra dela eta.\n"Birusak oraindik min emateko gaitasuna du. Oso azkar transmititzen ari da berriro, beraz, arriskua ez da desagertu. Alderantziz. Horregatik, kontuz ibili behar dugu, geure burua babestu eta erantzukizun indibidual eta kolektibo handienarekin jardun. Guztiok ahal duguna egin behar dugu hainbeste sufrimendu eragin duen osasun krisi honetan atzerapausorik ez emateko", adierazi du.\nErregeak gogora ekarri ditu koronabirusaren biktimak (88.800 hildako inguru 2020ko martxotik, osasun erregistro ofizialen arabera), eta osasun langileak omendu ditu berriro: "Eskerrik asko, gure babes eta animo guztiarekin".\nTelebistan egindako zortzigarren hitzaldian, pandemian eta susperraldi ekonomiko eta sozialean oinarritu da, baina erakundeetako kargudunen zereginean ere jarri du arreta. "Interes orokorrak beti gogoan izateko eta herritarrengan pentsatzeko" deia egin die, haien arazoei erantzuteko.\nEz dio aipamen zuzenik egin Juan Carlos I.ari, Auzitegi Goreneko Fiskaltzak ikerketa artxibatuko duen zain daudelarik. Felipe VI.ak ziurtatu duenez, erakundeek, baita Koroak ere, "legeak errespetatu eta bete behar dituzte eta osotasun publiko eta moralaren eredu izan behar dute".


Hezkuntza Zientzietan doktore eta EHUko irakasle Fito Rodriguezek beste gogoeta bat egin du Euskal Hezkuntza Sistemari buruz.\nJosu Txapartegirekin batera argitaratu berri du Fito Rodriguezek Eskola Publikoa ez da Euskal Herrian behar dugun eskola publikoa. Izenburu eta eduki polemikoak dituen liburua da eta egileen proposamena “erromantikotzat” jo da. Urteko Galderako artikulu honetan laburtuta dago liburuan egindako ekarpena.\nEgileen diagnostikoaren arabera, Euskal Herrian dauden hezkuntza eredu desberdinek ez diete XXI. mendeko beharrei erantzuten. Alternatiba ez da erraza, baina derrigor beharko du euskal hezkuntza berri baten diseinua, bere curriculum propioarekin, pedagogia hurbil eta gaurkotuarekin. Halaber, gurasoekin konfiantza osoan, herrian eta inguruan ongi txertatua, irakasle talde finkoa mantenduz eta hauen ofizioari errespetu handia eskaini. Hori guztia, munduari begira, ahalegin onena eskaintzeko herri gisa.\nAzken finean, egilearen iritziz, “XXI. mendeko eskola publikoa behar dugu benetako euskal herritar libreak hezi ahal izateko”.


Henry Hudson - Wikipedia, entziklopedia askea.\nHenry Hudson (Londres, Ingalaterra, 1550 inguru - itsasoa, Hudson badiatik hurbil, 1611) itsasgizona eta esploratzailea izan zen. Hiru bidaia egin zituen Iparburuko itsasoetatik Txinarako iraganbide bat aurkitu nahirik, eta laugarren ahaleginean hil zen.\nIngalaterra, 1570eko irailaren 22a\nJames badia, 1611ko ekaina (40 urte)\nesploratzailea eta itsasturia\nHenry Hudsonen azken bidaia, John Collierren irudia\nLehenengo bietan (1607, 1608) Ingeles Merkatarien Konpainiaren kontura Spitsbergen eta Zembla Berriraino iritsi zen. Probintzia Batuen zerbitzutan egin zuen hirugarren bidaian bere izena duen ibaia miatu zuen. Azkenik, 1610ean bere izeneko badiaraino iritsi zen eta, izotzak harrapaturik, negutea James badian pasatu behar izan zuen. Itzultzerakoan, eskifaia matxinatu zitzaion, eta txalupa batean bera eta semea abandonatu zituztelarik, itsasoan desagertu ziren.\nMultimedia: Henry Hudson


2014 maiatza 14 by\nMaiatzaren 14an Uztaila Jolasean kanpaldian izena emateko epea ireki zen eta 23an bukatuko da.\nAurreko urteetan bezala, Alai Batzak Azkoitiko Udalaren Gazteri Sailarekin batera udaleku irekiak eskaini nahi dizkiegu herrian 2010-2002 urte bitartean jaiotako umeei. Bi txandetan zehar helburu hezigarriak lantzen arituko gara.\nSegidan dauzkazue kontuan hartu beharreko argibideak eta izen emate orria.\n– Uztailaren bi txandatan burutuko dira. Lehenengoa, ekainaren 30etik uztailaren 11ra (biak barne) eta bigarrena uztailaren 14tik 24ra (biak barne).\n– Ekintzak goizez egingo dira 10:00-13:00, txanda bakoitzean egiten den egun pasako eguna izan ezik.\n– Era askotako ekintzak izango dira, jolasak, jokoak, egun pasa, igerilekuak, musika, antzerkia, dantza, kirola…\n– 2010-2002 urte bitartean jaioa izatea. 2010ean jaiotakoentzat lehen aldia izango da. Batzuk garbi izango dute txanda bakarrean edo bietan izena eman nahi izatea; beste batzuk ordea, beraien seme-alaba nola dabilen ikusi nahiko dute, bigarren txandan izena eman aurretik. Hauentzat bigarren txandarako izena emateko epea uztailaren 5ean bukatuko da.\n– Floreaga Salestar ikastetxeko eta Udaletxeko harrera bulegoetan, bulego bakoitzaren lan orduetan.\nElkargunean dagoen Gazte informazio bulegoan astelehenetik ostiralera 16:30-19:00 bitartean.\n– Izen-ematea on line ere egin daiteke.\n– Epea maiatzaren 14tik 23ra.\nTxanda bakarra: 47,00 € (udalekuko kamiseta opari)\nBi txanda: 94,00€ (udalekuko kamiseta opari)\n– Ordainketa egiteko kontuen zenbakiak:\nEuskadiko kutxa-Caja laboral ES57 3035 0031 77 0311063370\nEKARRI BEHARREKO AGIRIAK\n– Izen emate orria Beteta.\n– Argazkia: lehendabiziko aldiz izena ematen dutenek, karnetekoaren neurrikoa edo argazki digitala ekarri beharko dute. Aurreko urtetan egon bada ez du argazkia ekarri beharrik.\n– Osakidetzako txartelaren fotokopia.\n– Ordainketa agiria.\n– Alai Batza 943 853043 – uztailajolasean@alaibatza.com\n– Lehenengo aldiz parte hartuko duten haurren gurasoentzat bilera, ekainaren 24an arratsaldeko 18:00etan Elkargunean egingo da. Bilera honetan ekintzen egitaraua azalduko da. Zalantzak argitzeko aukera ere izango da.\n– Aurtengoan ere, haurrak beti bezala 10:00etan Eliz atarian bilduko dira eta ekintzak bukatutakoan, 13:00etan, Eliz atarian elkartuko dira gurasoekin.\nIzen-emate orria eskuratzeko edo on line egiteko sakatu ondorengo estekak:\nIZEN-EMATEA (on line)


Enplegua eta berrikuntza izango dira Aldundiak jasoko dituen europar funtsen ...\n09 OTS 16\nEnplegua eta berrikuntza izango dira Aldundiak jasoko dituen europar funtsen lehentasun nagusia\nEGEF eta EGF fondoen barruan sartuko diren proiektuak berretsi ditu Diputatuen Kontseiluak. Europaren diru ekarpena 21.370.109 eurotakoa izango da, guztira\nDiputatuen Kontseiluak onartu eta berretsi egin du Eskualde Garapeneko Europako Funtsaren (EGEF) eta Europako Gizarte Funtsaren (EGF) finantziazioa edukiko duten Aldundiaren proiektuen zerrenda, 2014-2020 aldiari dagokion Europar Batasunaren inbertsio errondaren barruan. Aldundiaren hainbat proiektu diruz lagunduko ditu Europak, %50arekin. EGEFren barruan 18.445.109 euro emango dizkio Aldundiari, eta EGFren barruan, berriz, 2.925.000 euro (21.370.109 euro, guztira). Imanol Lasa bozeramaleak azaldutakoaren arabera, “susperraldi ekonomikoa eta enplegua bultzatzea” da helburu nagusia, “ongizate sistemaren eta politika sozialen jasangarritasuna” bermatzeko.\nKontseiluak onartutako egitasmoetan, helburu estrategikoak, inbertsio lehentasunak eta ekintza zehatzak jasotzen dira. Hala, EGEF funtsetan Aldundiak duen parte-hartzea 12 proiektutan jasotzen da, 4 gaikako lan ildo nagusitan sailkatzen direnak: informazioaren eta komunikazioaren teknologien erabilera, kalitatea eta eskuragarritasuna hobetzea; enpresa txiki eta ertainen lehiakortasuna hobetzea; sektore guztietan karbono gutxiko ekonomia baterako aldaketa erraztea; eta ingurumena artatzea eta babestea, eta baliabideen efizientzia sustatzea.\nAurreneko helburuaren barruan, esaterako, Gipuzkoako E-Gobernurako zerbitzuak eta aplikazioak, eta zerga, gardentasuna, diru laguntzak, datuen trukea edo kontratazio elektronikoari lotutako plataformak martxan jartzea aurreikusten da. Bigarren atalean, berriz, enpresen sorrera babestuko da 3.689.056 eurorekin, oinarri teknologikoko enpresa berriei erreparatuz bereziki (OTEB), eta Lurraldeko enpresa txiki eta ertainen finkapena eta berrikuntza sustatuko dira.\nEredu energetikoaren aldaketari dagokionez, errepideetako argiteria instalazioak egokituko dira, Gipuzkoako bizikleta bideen Lurraldearen Arloko Plana garatuko da, energia berriztagarriak eta eraikin publikoetako efizientzia energetikoa bultzatuko dira, Lurraldebuseko garraio txartelen interoperatibitatea lortzeko hardwarea eta softwarea diseinatuko da, eta autobus flota berrituko da, energia eraginkortasuna hobetzeko. Laugarren helburuaren barruan, azkenik, ibai ibilguak iragazkortzeko lanetara bideratuko dira funtsak.\nEGEF funtsen barruan ere, komeni da ETE ekimena azpimarratzea, “gure enpresa txiki eta ertainei finantzaketarako bideak erraztea helburu duena”. 989.279 euro inbertituko dira egitasmo honen barruan, eta horri Eusko Jaurlaritzaren eta Estatuko Administrazio Orokorraren ekarpen proportzionala gehitu behar zaio. Guztira, 3,9 milioi euroko kopurua batzen dute hiru erakundeek; eta Inbertsioetarako Europar Bankuaren (IEB) eragin multiplikatzailea ezarriz gero, Lurraldeko enpresa txiki eta ertainentzat 30,96 milioi euroko kopurua suposatuko du, kredituetan.\nEGFri dagokionez, Gipuzkoaren partaidetza ‘Autoenplegua sustatzen’ izeneko ekimenaren bitartez gauzatzen da. Bi lan ildo nagusi ditu: Txekin, enpresen proiektuei laguntzeko, enpresak sortzeko prozesuetan; eta Emeki, emakumeek enpresak sortzeko bultzatutako prozesuei laguntzeko eta indartzeko.\nGuztira, Aldundiak 5.850.000 euro inbertituko ditu atal honetan, enpleguaren jasangarritasuna eta kalitatea, eta lan mugikortasuna errazteko. Disgaitasuna dutenen, langabetuen, bazterkeria pairatzen dutenen, eta probrezia arriskuan daudenen laneratzea da jorratzen den alorretako bat.\nLasak nabarmendu duenez, europar funts hauen izaera bat dator Aldundiak esku artean dituen lan ildo eta lehentasunekin. Hala, ziurtatu du lagungarriak izango direla Gipuzkoa “kohesionatuagoa, jasangarriagoa, berritzaileagoa, garatuagoa eta solidarioagoa eraikitzeko bidean. Argi daukagu Lurraldearen etorkizunerako, ezinbesteko apustua dela modernizazioa eta jarduera ekonomikoa bultzatzea, epe luzean gure ongizate sistemari eusten lagunduko duten diru sarrerak sortuz, inor sekulan bazterrean gelditu ez dadin”.\nBestalde, Kontseiluak oniritzia eman die Bide Azpiegituren departamentuak Gipuzkoako errepideen segurtasunari eta mantenimenduari begira ekin beharreko bi proiektu garrantzitsuri. Alde batetik, N-634 errepideko 41,952 eta 42,077 KPen arteko oin-horma egonkortzeko eta deformazioak konpontzeko obrak egingo dira –Deban, Itziarko begiratokia igarota-. 903.014,47 eurotakoa da aurrekontua, eta lanak burutzeko epea, berriz lau hilabetekoa. Bestetik, GI-3452 errepidea, Irungo Bentak eta Olaberria auzoaren artean, lerradura izandako ezponda egonkortuko da. 307.736,80 eurotako kostua du proiektuak eta hiru hilabete iraungo dute lanek.\nHalaber, Aldundiaren errepideetan zarataren mapa estrategikoak eta zarata mapak egiteko zerbitzua kontratatzeko ezaugarri teknikoen agiria onartu du Kontseiluak. Epea hamabi hilabetekoa izango da, eta lizitazioaren oinarrizko aurrekontua 275.000 eurotakoa, gehi % 21eko BEZari dagozkion 57.750 euro.\nLasak gogorarazi duenez, kutsadura akustikoa finkatzen duten mapa hauek bost urtean behin eguneratu behar dira, eta Europako legediaren arabera, derrigorrezkoak dira bide-ardatz nagusien kasuan (3.000.000 ibilgailutik gorako batez besteko zirkulazio intentsitatea dutenak). “Aurreko mapa 2012an egin behar zen, baina aurreko foru gobernuak ez zuen gauzatu. Gure konpromisoa etxeko lanak egitea da, eta 2017rako egokitzen den mapa osatuta edukitzea”, azaldu du.


Burgosen irabaztea eragotzi zien Laubururi (4-4) - Lauburuke\nLarunbatean jokatutako norgehiagoka bizi eta zirraragarri batean berdinketa egin zuen Lauburuk Juventud del Círculo tadearen kontra. Lehenbiziko zatian 1-4 irabazten erretiratu ziren aldageletara moreak, baina bigarrengoan bertako taldeak markagailua iraultzea lortu zuen. Puntu ezkorra neurketaren azken unetan gertatu zen, epaileek garaipena Laubururi eman zion gol bat ezeztatu zutenean.\nBi taldeak oso bizi atera ziren norgehiagoka hasieran eta honek bi ateetara iristea ahalbidetu zuen. Gola sartzen lehena Juve izan zen, zazpigarren minutuan Alexek bandatik pase bat saretara bidali zuenean. Gol honek suspertu egin zituen moreak eta bi minutu beranduago markagailuari buelta eman zioten. 1-1ekoa Andonik egin zuen, Cramerren alderatze bat jasotzerakoan; eta 1-2koa Antxonek, zutoinaren ondotik sartu zen jaurtiketa batekin. Moreak ederki ari ziren presioan, Burgosko taldeari egiten utzi gabe, eta baloiarekin bestearen areara erraz iritsiz. Honela, atsedenaldiaren aurretik Oihanek beste bi gol gehiago egitea lortu zuen, lehenengo zatia 1-4ko emaitzarekin amaitu zutelarik. Lehenengoa jokaldi pertsonal baten ostean zuzenean botatako tiro batekin egin zuen, postean jo eta sareetara sartuz. Bigarrena penalti bikoitzean izan zen; hasieran ez zuen asmatu, baina alderatzean berriro bota eta orduan sartu zuen.\nAldageletatik bueltan, lehenengo minutua zorabiagarria izan zen. Norgehiagoka erabakita utziko zuten bi gol erratu zituzten Ibarrakoek, atezainarekin izandako bi aurrez-aurrekoetan. Bertako taldeak berriz, lehenengo iritsieran lortu zuten bere bigarren gola; Alexek korner batean errematatu, defentsa batek aldendu eta sartu zen atean. Gaztelakoei hauspoa eman zien gol honek eta hiru minutu beranduago Samuk 3-4koa markatu zuen, bertako zaleen pozerako. Handik aurrera gol aukera batzuk sortzen hasi ziren moreak, baina batzuetan Cramerrek egindako lanagatik eta bestetan postea jotzen zutelako, markagailua ez zen mugitzen. Faltak pilatuz joan ziren bi taldeak eta hau erabakigarria izan zen partidaren azken unetan. Zazpi minutu falta zirela Ercillak penalti bikoitza aprobetxatu eta markagailuan berdinketa jarri zuen. Lauburuk orduan, bere estiloari jarraituz, atezain-jokalaria atera zuen, baina ez zuten aurreratzea lortu eta polemika sortu zuen jokaldia iritsi zen. 40 segundo faltan penalti bikoitza moreen alde eta egilea Andoni. Eskuadrara estu-estu bota eta gola sartu zuen, Laubururi garaipena emanaz, baina ospatzen ari zirenean, epailetako batek jaurtiketa errepikatu egin behar zela erabaki zuen, tiroaren aurretik gunea inbaditu omen zelako. Ulertezina izan zen, baina Andonik berriro bota behar izan zuen, eta oraingoan kanpora joan zitzaion. Modu krudel honetara amaitu zen norgehiagoka. Balio handiko berdinketa bat bertako taldearentzat eta zapore garratza baino garratzagoa ibartarrentzat.\nJardunaldiaren analisiak sentsazio onak utzi ditu hala ere, izan ere, lantaldeak gaixotasun mota guztiak izan ditu astean zehar, entrenamenduen plangintza guztia alteratuz eta Burgosera jokalari gutxiagorekin bidaiatzea behartuz. Aurkari zuzenen emaitzak ikusita, argi ikusten da bigarren itzulian ateratako puntu bakoitza asko kostata izango dela; Eta larunbatean lortutako puntua oso baliotsua da. Hemendik aurrera, lantaldea osatzea eta hurrengo jardunaldiari begira jartzea tokatzen da baldintza guztiekin lehiatu ahal izateko. Datorren larunbatean Belabietara itzuliko da Lauburu eta Bizkaiako Otxartabe taldea izango du aurrean.\nBeste parte-hartzeak: David, Pablo, Álex, Samu, Fer y Guille.\nBeste parte-hartzeak: Andoni, Garmen, Oihan, Oier, Peña eta Joseba\nMiguel, Alex, Oli eta Ercilla (JUVENTUD)\nAndoni, Zumeta, Antxon, Oihan, Javi Saldise eta Zuhaitz (LAUBURU K.E. IBARRA)\nRoberto Aragón González (Madrilgo Komitea)\nDerand Sallabanda Andane (Madrilgo Komitea)\nRocío Santamaría Pérez (Burgosko Komitea)


Zeruko Argia, 156 zk., 1966-02-20\nOtsaillak' 1. Europa ta gu\nDe Gaulle lendakariari aserre-aldia igarota gero, badirudi berriro Europa bakuntzagana dijoala. Ez da gaur goizekoa bereganako amets hori, ordea, batasunaren bidea luzetxoa da oraindik, itxura duanez. Europa bakuntzatik zer uste dugu euskaldunok? Euskaldun geran aldetik begiratu bear dugu Europa arazoa, nai ta naiez. Orixe saiatu dira egiten amar euskal idazle, Jakin taldekoak, oraindik orain argitaratutako liburu batean. Gutun onek «Europa» du izena, ta oso dotore agertzen zaigu, gañera, azalaz ta guztiz. Tamala da, ordea, berandu xamar sortua izatea, egilleek idatzi zuten ezkeroztik aldatze asko izan bait dira Europa saillean. Nolanai ere, Jakin-tarren lana uts bat betetzera dator. Baita espero degu ere, gaurkoa asiera besterik ez dala izango ta, Europari buruzko, beste saio geiago emango dizkigutela, ugari ta laster. Beste gaurko eginkizun ta arazoei baño bost aldiz geiago begiratuko nioke nik Europa batasunari, gure auziak erabakitzeko ta korapillatzeko bide oberik ez bait dago noski. Nai bezain astiro, bañan bide horri jarrai bear diogu, gure nortasuna salbatu nai badugu beintzat.\nOtsaillak' 5. Korapilloa\nEderra da, baita sakona ere, Lachelier filosofoak esandako solas au: «Le monde est une pensée qui ne se pense pas, suspendue à une pensée qui se pense». Edo, euskeraz nolabait esateko: «Izadia da, bere baita gogoratzen ez dun gogo bat, beste gogotik, bere baita gogoratzen dunatik, zinzilik dagona». Ulertu al duzu, irakurle adixkidea? Aokorapillo bat dirudi, bai erderaz, bai euskeraz. Bañan, mundu au izugarrizko korapillo bat dalako, ortaz mintzatzeko, aokorapilloak erabilli bear izatea, ez da arritzekoa. Gauza ikaragarria da, benetan, ta guztiz neketsua, gizonontzat, jaiotzetik eriotzera, bizi guziaren zear, ainbeste korapillo desegin bearrak!\nOtsaillak' 11. Politika ta matematiketak\nKalkulari talde bat eratu omen da Paris'en, politikarekiko matematiketaz jardutzeko. Aita Dubarle jakintsua gai ontaz mintzatu zait oraintsu, baita neroni ere asmo hori oso garrantziduna irudi. Gerla ondoan sortu dan aljebra berriaren bitartez, kalkulo arrigarriak egin ditezke politika saillean. Adibidez, erri-iritzi, aukeratu-bosketa, diputaduen jokera ta agintasun antolamenduari buruz, «grafos» deritzan teoriak, amaika ondoren interesdun atera dezake. Bestaldetik «Estadistika matematika» izendako jakintzak, ezin sinistu ahal aurrerapen egin ditu ere, sail ortan bertan. Gallup ameriketar zientifikoa zalakoak, lenengo entseguak egin zituen, urte batzuek direla, Roosvelt orduko lendakari-gaia zanak, zenbat boza aterako zuen, alderatze handiakin sumaturik. Nolabait esaten duguna erakusteko, esango dugu ere, milloi batzuek biztanle ditun herri batean, jendearen bai-ala-ezko iritzia, gai jakin bati buruz, zearo ezagutu nai izan ezkero, milla terdi persona soilki dala bearrezko galdekatzea. Ortarako nolako moduz erantzuleak aukeratu bear diran jakitea ez da zallegia. Zoritxarrez politika maneatzen dutenak ez dituzte geienetan erriaren gura egiazkoak ezagutu nai izaten, ezaguntza horrek makiña bat buru-auste ekarriko liekelako. Matematiketak prest daude, ez baño borondateak.


iraila | 2014 | Euskal Gaiak\n14 iraila, 2014 Euskal Gaiak\tUtzi iruzkina\nArgazkia: Adrian Zubia Fernandez\nIrailarekin batera unibertsitateko ikasgela, pasabide, klaustro eta txokoak berriro ere biziberritu dira, eta lagun zahar eta berriz bete zaizkigu bazterrak.\nIkasturteak emango duena aurrikusteko goizegi den arren Euskal Gaien Institutuan martxa betean gaude, eta hurrengo hilabeteetarako zenbait gauza prest ditugu. Urri partean Jon Bilbao bibliografo aitzindariaren jaiotzaren 100 urteak ospatuko ditugu IIBZ-CRAI-n, azaroak 20an Danele Sarriugarte eta Garazi Arrularen solasaldia izango dugu Garate aretoan, Itzulpengintza, Sormena eta Literaturaren inguruan eta Abenduaren 3an “Euskal Gaiak Deustuko Unibertsitatean: iragana, oraina, geroa” dokumentala estreinatuko dugu Euskeraren Nazioarteko egunean, azken 40 urte hauetan lanean ibili diren 30 protagonistaren ahotsak jasoz. Bestetik, twitter kontua ere sortu dugu, eta apurka apurka joango gara hau ere edukiz elikatzen.\nIkasturte berriarekin Sare Komunikazio Sistemak ikasgaia ere martxan jarri dugu Euskal Filologia, Humanitate eta Hizkuntza Modernoetako graduetan. Informazioa eskuratu, landu eta helarazteko tresna digitalei buruzko hausnarketa gune eta laborategi izan nahi du ikasgaiak (euskara eta euskal kulturaren esparru digitalei bereziki erreparatuz), eta horretan Joseba Abaitua doktorea bidaide izango dugu. #SareKom1415 izango da ikerlari, irakasle eta ikasleen arteko elkarlanerako laborategi honen nondik norakoak jarraitzeko traola.\nUrte interesgarria izango da, ez dugu zalantzarik. Bertan topo egiteko aukera izango dugulakoan, besarkada bat


Beste Bisita Batzuk. Larraulgo Ekomuseoa\nSan Esteban eliza eta hormairudia (XVI. mendea)\nBehien ukuilua Larrola baserrian\nLarraulen ohitura eta sinesmen erlijiosoek erro sakonagoak zituztenean, San Esteban eliza nahitaezko babesleku izan zen lehen herritarrak biltzeko. Geroago, 1840. urte aldera, ezinbestekoa izan zen udalerria behin betiko sortzeko.\nXV. mendean zehar eta hainbat fasetan egindako eraikuntza da, lehenagoko eraikin erlijioso baten zimenduez baliatuta. Lurralde honetan bizi ziren familien ahalegina eta ardura behar-beharrezkoak izan ziren tenplua osatzeko, garaiko irizpide estetiko gotiko eta Berpizkundekoei jarraituz.\nErretaula nagusiak zur polikromatuan eginiko eskultura ugari ditu, eta, haren atzeko aldean, jatorrizko grisalla bat ikus daiteke. Kolore beltza oinarri duen hormairudiak aldare funtzioa bete zuen, bizilagunek zurezko erretaula ordaintzeko adina diru lortu zuten arte. Gipuzkoan, grisalla bakan batzuek iraun dute, eta oso toki gutxitan aurki daitezke.\nGaur egun, asteroko eliz otoitzez gain, bestelako kultura eta gizarte ekintzak ere ospatzen dira tenpluko habearteko nagusian. Era berean, Pello Joxepe euskal kopla ezaguneko pertsonaia elizako kanpandorretik plazaraino jaisten da zaindariaren jaietan.\nTxuringadi irin errota San Esteban elizaren eta Olazar (Ibeltz) burdinolaren garai berekoa da, eta Usarrabi errekako uraz hornitzen da. Ezin hobeto gordetzen du ehogailua, bai eta presa, ubide eta albateen sistema ere. Martxan jartzen den egunetan, irin eho berriaren usaina hedatzen da inguruetara, eta gogora ekartzen ditu Aiztondo haraneko zelaietan laboreak landatzen zireneko garaiak.\nBizirik jarraitzen duen abere ustiategi bakarrak 200 behi dauzka. Eguneroko lana automatizatuta eta mekanizatuta dago orain, jezte sistema informatizatu eta aurreratu bati esker, baina ahalegin, ardura eta denbora asko eskatzen die Larrola baserriko abeltzainen belaunaldi berriei. Ukuilua bisitatzeak aukera ematen du behien, arkumeen, txerrien eta oilaskoen elikatze prozesuan parte hartzeko.\nKarlos Irazu artista larrauldarrak bere estudioko ateak irekitzen ditu, hainbat material eta euskarri nola lantzen diren ikusteko. Imajinazio ugarik eta izaera nekaezinak estilo berezi bat garatzera eraman dute artista, eta hori bere obran eta gaietan nabaritzen da. Landa bizimoduari eta naturarekiko harreman zuzenean bizitzeari buruz duen ikuspegi originala material bikainetan gauzatzen da: egurrean, harrian edo buztinean.\nOinez eta bakoitzak ahal duen erritmoan; halaxe ibiliko gara Larraulgo bazterretan. Goiz batez bidezidor eta bidexketan ibiltzeak inguruko ondare natural eta kulturalean sartzeko bidea ematen du. Labe karegileak, aroztegiak, bordak, baserriak, burdinolak, erretenak, garbitegiak, meategiak... Denak daude ibiltariak noiz iritsiko zain. Ibilaldian zehar, oharrak egiten dira landareei, animaliei eta eskualdeko tradizio eta ohiturei buruz. Ibilaldi bakoitzak iraupen eta zailtasun desberdina du, eta denak daude taldekideen ahalmen, adin eta egoera fisikoari egokituta.\nLINUA Euskal Herrian, Linua Larraulen 2016 - DINA 7 kultur elkartea (PDF, 5.92MB)\nLarraulgo usadioak sendabelarrekin - Pili Otaegi Urruzola (PDF, 16.9MB)\n» Nola iritsi\nOrdutegiak » Ikusi Ordutegiak eta Tarifak\nTaldeak: astelehenetik igandera, aldez aurretik ordua hartuta: 10 lagun baino gehiagoko taldeak.\nNor Gara? | Jarri Gurekin Harremanetan | Lege Oharra


Je te laisserai des mots - Busturialdeko Hitza : Busturialdeko Hitza\nKarpeta urdineko apunte artean topau eban bere erreferente Txillardegik idatziriko Leturiaren egunkari ezkutua obra leidu ostean nahiko eskas marrazturiko erretratu ha: mutil gazte bat –Leturia bera, adibidez– parkean agertzen zan, bere patuaz galdezka, liburu bat eskutan, banku baten jarririk. Egia esan, urteak ziran Europako Parkera sartzen ez zala. Umezaroan, barrabaskeriak egiteko baino ez zan hurreratzen; orduz geroztik, ez eban egundo zapaldu. Pentsau eta egin.\nEremua biltzen daben burdinazko hesia igarota, komuna publikoen ataritik pasau eta gizon heldu bat ikusi eban atetik urtetan, bragetako kremailerea zarratu guran, pauso narrasez; goiko landan, gaztetxuak bedartzan etzanda egozan, institutuko atsedenaldia profitatuaz. Unedatxu bat hartu eban parkeaz harago egozan komentuko beirateak begiztatzeko; bapatean, monja bat pasau zan kristalaren paretik eta atoan desagertu. Korridorean barrena prisaz ebilela begitandu jakon. Supituki, kanpai-hotsak aditu zituan.\nKoaderno zaharreko apunte artean topau eban tolesturiko orrialde bat, Je te laisserai des mots esaldia ekarrena. Berbak lagako deutsudaz. Berak baekian noz eta zergatik idatzi eban ha. Urrunera begiratu eban. Kanpaiak jo eta jo egozan oraindino. Urmaelera bihurgunetu eban begiradea. Adineko bikote bat banku orlegi baten jesarrita egoan, ahateei ogi-papurrak emoten. Tarteka-marteka, zeozer esaten eutson batak besteari eta, gero, ahateen oturuntzea isiltasunak hartzen eban. Uraren zipriztin-soinua eta hasperenen katarsi-sentimena bat egiten ziran.\nAnimalia kuriosoak dira ahateak. Halantxe iruditu jakon. Jan-edana zein klima egokia baino ez dabe behar. Premisotako baten bat faltau ezkero, ortzian V itxurea hartu eta beste toki egokiago batera joaten dira. Baina beti bueltetan dira. Behin eta barriro aldenduta be, beti daukie itzultzeko aukerea. Antzina sartu bako parke batera bueltetea lez.\nHaizeak koadernoaren orrialdea harrotu eutson, uraren ertzaren eta bidexkearen arteko belardi-zati txikiari erreparau eutsonean. Esparru birjinea begitandu jakon, inork jaramonik egiten ez eutsona, itsasertzaren eta errepidearen arteko lursailekaz pasetan dan lez. Erreskadan etorri jakozan umezaroko imajinak: bideetan, hatxen artean, oinaze sortzen eta hazten ziran lora desafiatzaile eta min hareek. Ondo ekian lurrikaratutako lepoetan be posible dala bizia ereitea. Bitartean, otarrain itxurako lazunak ahateen hondakinak lapurtu guran ebizan, uraren hondotik azalera saltoka.\nAnimalia kuriosoak dira otarrainak. Halantxe iruditu jakon. Errekan jaioten dira, eta euren gorputza eraldatu egiten dabe itsasora joateko. Baina euren biziari akabua emoteko, atzera aldatzen dabe izakerea eta errekara bueltau. Hiltera. Eta ez edozein errekara: jaio ziran errekasto berberera. Zur eta lur egoan naturearen mirari haregaz. Inoz aldatuko ez dala dinoan kamaleoia lez.\nEz eban ganorazko ezer idazterik erdietsi. Bere burua Txillardegiren Leturia lez ikusi eban, une batez: banku baten bakarrik, bere patuaz galdezka, koaderno zahar bat eskutan. Zirriborroz beteriko orrialde tximurra kaieratik erauzi eta txintxeta bategaz bankuaren azpian lotuta laga eban. Luze egin jakon kotxerako bidea. Ez jakozan beharrezko esaldiak bururatzen. Ez zan gauza aditz egokiakaz joteko. Ez jakon berbaren bat iradokiko eutson imajinarik okurritzen. Ezin eban blokeo ha gainditu.\nKotxean, hirugarren martxea sartua eukan musika-erreproduzitzailea piztu ebanerako. Bere barruko parke orotako urmael danek ganezka egin eutsen, han, hondoan, piano-hots ha aditu ebanean. Malkotan egoan. Topau eban. Je te laisserai des mots. Berbak lagako deutsudaz.


Biktimologiaren arloko ikerkuntza sustatzeko deialdia egin dute | El Correo\nZurekinBiktimologiaren arloko ikerkuntza sustatzeko deialdia egin dute\nBiktimologiaren arloko ikerkuntza sustatzeko deialdia egin dute\nAntonio Beristain Kriminologiaren Euskal Institutuaren sortzailea eta ohorezko zuzendaria izan zen 2000. urtera arte. / Mikel Fraile\nUPV/EHUk eta Hezkuntza Sailak Antonio Beristain Sariaren zortzigarren edizioa jarri dute martxan\nJAN ECHEVARRÍA Martes, 13 marzo 2018, 00:45\nKriminologia hitza entzuten dugunean 'CSI' eta 'Mentes criminales' bezalako telesailak etortzen dira gure burura. Dena den, kriminalistika terminoa da kasu horretan egokiena; izan ere, hauxe da delituen azalpena eta zantzuak topatzea helburu duen teknika eta ikerketa multzoa, delituen egileak eta biktimak nortzuk diren zehaztea bilatzen duena.\nKriminalistek delitu bat nola burutu den eta nork burutu duen argitzea bilatzen duten bitartean, kriminologoek delitu hori nola prebenitu, kriminalitatea nola murriztu eta delitugilea nolakoa den eta haren jarreraren zergatia ulertzea bilatzen dute. Hala ere, kriminalistika kriminologiaren barruan sartu daitekela baieztatzen dute aditu askok.\nBerdin gertatzen da biktimologiarekin. Zientzia hori norbanakoak delitu jakin batzuen biktimak izateko kausak eta bizitza estilo konkretu batzuek biktima izateko ekar ditzaketen probabilitateak ikertzen dituen ikerketa prozesua da. Honelako ikerketetan diziplina anitzek hartzen dute esku; adibidez, soziologia, psikologia edo zuzenbide penala.\nGauzak horrela, biktimologiari buruzko ikerketak sustatzeari eta bultzatzeari begira, Euskal Herriko Unibertsitateak eta Eusko Jaurlaritzak, Antonio Beristain Sariaren zortzigarren deialdia egin dute, lan-eremu horri lotutako ezagutzak ulertzen eta hobetzen lagunduko duen lan zientifiko onena saritzeko asmoarekin.\nDeialdia ikerketa-jarduera biktimologikoaren arloan egin nahi duten 35 urte bitarteko ikertzaileentzat dago zuzenduta, eta arreta berezia jarriko zaio terrorismoaren biktimen gaiari. Halaber, sari honetara aurkeztu daitezke ere zientzia biktimologikoaren arloan (bereziki, terrorismoaren biktimen arloan) egin diren eta, gutxienez bikain lortu duten, master edo gradu amaierako lanek (adin mugarik gabe). Saria 2.400 eurokoa da eta Kriminologiaren Euskal Institutuaren ikasturte hasierako ekitaldian emango zaio irabazleari.\nBiktimen aldeko lana\nAntonio Beristain Ipiña (1924-2009), Kriminologiaren Euskal Institutuaren (KREI) sortzailea eta ohorezko zuzendaria izan zen 2000. urtera arte. Delinkuentziari, Bazterkeriari eta Gizarte Harremanei buruzko Nazioarteko Ikerkuntza Zentroaren presidente eta Zuzenbide Penaleko Katedradun emerituak Europako eta Amerikako hainbat unibertsitatetan egin zuen lana, eta gai jakinetan espezializatu zen, hala nola, biktimologia, kriminologia eta presondegiak.\nBere ibilbide akademikoan, Antonio Beristainek goi-mailako hainbat aitortza jaso zituen nazioartean, non erakunde zientifiko garrantzitsuetan parte hartu zuen. Honoris Causa Doktore izendatu zuten Paue eta Adur Herrialdeetako Unibertsitatean (Frantzia) eta Buenos Airesko Lomas de Zamora Unibertsitate Nazionalean (Argentina), eta sari asko jaso zituen.\nEra berean, laurehun artikulu baino gehiago argitaratu zituen estatuko eta nazioarteko aldizkarietan, ehun bat hitzaldi eman zituen, eta lankidetzan jardun zuen Ministerioko Batzordean, Espainiako Presondegietako Lege Orokorra prestatzen. Nolanahi ere, Beristainen lan zientifikoaren ezaugarri nagusia zen zientzia juridikoen, axiologikoen eta espiritualen arteko harremanak zuzenean eta beldurrik gabe aztertzea, eta baita Zuzenbide Penalaren, Kriminologiaren eta Biktimologiaren oinarrizko gaiak ere.\nEgoera bidegabeei aurre eginez eta giza eskubideen aldeko lanean konpromiso handia erakutsi zuen, eta unibertsitatean igarotako azken urteotan lan handia egin zuen biktimen alde.\nKultur Plan Estrategikoak ‘KulturAraba’ izena izango du Euskarazko antzezlanak indarra hartuko dute Arriaga Antzokian


Santa Agedako kantu erronda - - Aiurri.eus\nManuel Larramendi Kultur Bazkuna 2019-01-24 10:13\nAzken hogeita sei urteetan bezala, aurten ere Manuel Larramendi Kultur Bazkunak otsailaren 4an Santa Ageda bezperako erronda antolatuko du, herriko beste elkarte, ikastetxe eta talderen partaidetzarekin.\nAndoaingo kaleetan barrena itzulia egingo duen erronda arratsaldeko seietan irtengo da (18:00) Larramendi Bazkunaren Dr. Huizi kaleko egoitzaren paretik, behin bertako mastan Santa Ageda eguna Euskal Herriko eguna dela gogorarazten duen ikurriña lau haizeetara ipini ondoren.\nJarraian, herriko kaleetan barrena ibiliko dira Santa Ageda bezperako koplak kantari, baita neguko otso beltzarenak ere. Zortzi eta erdietan inguru eman ohi diote amaiera errondari. Aurten, gainera, ohiko ibilbidean aldaketak egingo dituzte, Kale Berria alde batera utzita ibiliko baitira eta Olagain auzunera itzuliko dira, besteak beste.\nSanta Ageda bezpera iritsi aurretik parte hartuko duten askok koplak eta kantak prestatzeko aukera izango dute, Ramon Beraza musikariaren zuzendaritzapean. Aurten, ahotsak, kantak eta soinuak prestatzeko saio bakarra egingo da: urtarrilaren 30ean izango da, asteazkenarekin, iluntzeko zortzietan (20:00) hasita, Pio Baroja kalean dagoen Ambrosia Olabide Gizarte Zerbitzuen atarian.\nLarramendi Bazkunetik adierazi digute edozein herritarrek parte har dezakeela errondan, tradizioak agintzen duen bezala jaztea eta kantatzea dela jartzen diren bi baldintza bakarrak, eta ahal dela –hori bai– entsegura bertaratzea.\nErronda amaitu ondoren afaria egingo dute Berrozpeko Ontza Elkartean izena aurretik ematen dutenek. Izena emateko azken eguna urtarrilaren 30ean izango da, entseguan bertan. Otsailaren 4an ezin da izenik eman afaritara joateko. Santa Yageda, Yageda… bihar da Santa Yageda…


138172 - IRALE\nZein da zuzena: “norbait topatzearen beldur zegoen” edo “norbait topatzeko beldur zegoen”?\nNorbait topatzeko beldur zen / Norbait topatzeko beldurrez zegoen / Norbait topatzeko beldurrak zegoen erabiltzea aholkatzen dizugu.\n(“-tzearen beldur” dutenak ere zuzenak dira, baina askoz ere gutxiago erabili dira)\n1/ Beldur izen edo izenondoaren kontura bi kontsulta egin dizkigute zure aurretik: “Noren beldur” eta “Beldur eman”. Lehenengoaren erantzunaren zati bat aldatuko dizugu hona:\n«Gehienetan, NOREN kasuarekin joango da; baina ohikoa da NORI kasuarekin ere joatea, batez ere beldur(ra) izan/edun/eduki aditz-lokuzioarekin, […]. Eta, horretaz guztiaz gain, kontuan hartu behar duzu beldur hitzak menpeko perpaus bat ere hartu dezakeela osagarri.»\nAzken kasu horretarako, adibide hauek eskaini genituen:\n«Perpaus osagarriarekin (adjektibo zein izen):\n· Aitonari begira zegoen, ezer sumatuko ote zuen beldurrez.\n· Beldur naiz zer iritziko ote dion nire lanari.\n· Zerbait gertatu ote zaion beldur gara.\n· Beldur naiz irribarre batekin ez ote dizun erantzungo.\n· Haurra beldur da sugeak egongo direla.\nEta zure kontsulta heltzearekin batera konturatu gara azken adibide horietan guztietan aditza beti dagoela jokatuta, eta ez genuela zurea bezalako adibiderik eskaini.\n2/ Nola erabaki zein egitura lehenetsi? Aukera (zuzen) bat baino gehiago dagoenean, guk beti aholkatzen dugu norberaren hizkeratik gertukoena hobestea, edo gehien erabiltzen dena gaur egungo euskaran. Baina zein da gertukoena? Zein da erabiliena? Hona erantzuna:\nEuskaltzaindiaren Orotariko Euskal Hiztegiaren corpuseko adibideetan, perpaus osagarri jokatugabeen erdiek baino gehiagok “-tzeko beldur” egitura dute (69 adibidetatik 38k), eta oso gutxik “-tzearen beldur” egitura (69 adibidetatik 2k baino ez). Horiez gain, “-tzeaz beldur”, “-tzera beldur”, “-tzen beldur”… egiturak ere ageri dira literaturan.\nDatuok artikulu honetatik atera ditugu: Alberdi, Xabier; Garcia, Julio; Ugarteburu, Iñaki: “Perpaus osagarri izenlagunak: tradizioa (1)”, in Anuario del Seminario de Filología Vasca Julio de Urquijo, XXXIV-1, 2000.\nEreduzko Prosa Gaur gordailuan ere, azken urteotako liburuak biltzen dituen gordailuan, askoz ere gehiago dira “tzeko beldur”aren adibideak. Sartu zaitez aurreko estekan, eta zuk zeuk ikusiko duzu zer-nolako desoreka dagoen. Adibide batzuk aldatuko dizkizugu hona:\n· Zer, gabardina zikintzeko beldurrez, ala?, Klausek, halako zerbait esan ziezaiokeen bakarrak. (Anjel Lertxundi, Ihes betea)\n· Sekula ere ez zidan halako arretaz entzun, nire ezpainen mugimenduak zainduz, hitz bakar bat galtzeko beldurrez. (Ramon Saizarbitoria, Gorde nazazu lurpean)\n· Eta ez zen ausartu mugitzen, zarata egiteko beldurrez, Joakina leihoa itxi gabe sartu baitzen ohera. (Joseba Sarrionandia, Lagun izoztua)\n· Buenos Airesera berriro sekula ez itzultzeko beldurrak jo ninduen. (J.L. Borges/Juan Garzia, Ipuin hautatuak)\n· Ni galtzeko beldur hori hunkigarria zen, ez dizut ukatuko. (Xabier Mendiguren Elizegi, Arima enkoniatuak)\nEuskaltzaindiaren gramatiketan ere (Euskal Gramatika. Lehen Urratsak - VII: Perpaus jokatubabeak) aurkitu dugu kontu horren gaineko adierazpen bat (523.-524. orrialdeetan):\n«Literatur tradizioan, maiztasun txikiagoz bada ere, -TZEKO perpaus jokatugabeen ondoan badira TZEAREN formako perpaus jokatugabeak ere:\n· Gaizki hiltzearen zara beldur, eta ez gaizki bizitzearen (Axular, Gero).\n· Guazen gaztelurat eta erakuts dezagun ez garela hiltzearen beldur (Laphitz, Bi saindu hescualdunen bizia).»\n(lotsa, peril, beharra, ideia, arrazoi… izenen osagarriak dira gainerako adibideak).\nDatu horietan oinarrituta aholkatzen dizugu “-tzeko beldur” delakoaren alde egitea.\n3/ Kontsultan, “beldur egon” idatzi diguzu, eta erantzun laburrean bestelakoak jarri dizkizugu: “beldur izan”, “beldurrez egon” eta “beldurrak egon”. Zergatik? Gure ustez, zuzena da zure “beldur egon” hori, baina goragokoa errepikatuko dizugu: aukera (zuzen) bat baino gehiago dagoenean, guk beti aholkatzen dugu norberaren hizkeratik gertukoena hobestea, edo gehien erabiltzen dena gaur egungo euskaran.\nGure kasu honetan, “beldur egon” lokuzioa ez du jasotzen Hiztegi Batuak. Gainerakoak, bai, noski.


euskaraldia – Irunero\n2022(e)ko maiatzak 19 No Responses\n2022ko Euskaldia abian da. 2022ko ariketa sozial masiboa azaroaren 18tik abenduaren 2ra egingo bada ere, dagoeneko Ariguneak sortu dituzten entitateek izena emateko epea zabalik dago. Era berean, Irunen Euskraldiaren hirugarren edizioaren nondik norakoak azaltzeko bilera bat egingo da maiatzaren 25ean....\n2021(e)ko abenduak 1 No Responses\nHaurren Aurrean Helduok Heldu egitasmoa osatzeko hitzaldia antolatu da biharko\nHaurren Aurrean Helduok Heldu ekimenaren baitan Irungo udalak Topagunearekin elkarlanean saio parte hartzailea antolatu du umeen hurbileko helduen arteko hizkuntza portaerari eragiteko eta horren gainean sentiberatze eta kontzientziatze aldera. Saioa abenduare...\n2.200 irundarrek parte hartu dute 2020ko Euskaraldian\nPasa den abenduaren 4an amaitu zen ofizialki Euskaraldia hizkuntza-ohiturak aldatzeko ariketa soziala. Guztira, 2.200 irundarrek parte hartu dute 2020ko Euskaraldia eta parte-hartzaileen %31 berria izan da. Euskal herri osoan, berriz, 180.000 norbanakok parte ...\n2020(e)ko abenduak 4 No Responses\nGerman Eizagirre, gazte irundar euskalduna: “Euskaraldia bezalako ekimenak oso beharrezkoak dira”\nGerman Eizagirre irundarra eta euskalduna da jaiotzez. Bioteknologia eta ingeniaritza informatikoko ikasketak egiteko Tarragonara bizitzera joan zen eta 34 ohorezko matrikula lortu zituen bertan. Bizitokiz aldatu arren, argi eta garbi du euskararekiko lotura m...\n2020(e)ko abenduak 2 No Responses\nIrun Euskaraldiaren bigarren edizioan murgilduta dago\nIrun Euskaraldiaren bigarren edizioan “aho-belarri” murgilduta dago. Abenduaren 4ra arte Euskal Herri mailan egingo den ariketa sozialean parte hartzeko aukera izango dute irundarrek, Ahobizi edo Belarriprest rolak hautatuz. Gainera, ariketa sozialak abend...\n2020(e)ko azaroak 20 No Responses\n92 entitatek Arigune gisa izena eman duten Irungo Euskaraldian\nMartxan da Irunen Euskaraldiaren bigarren edizioa. Ariketa soziala azaroaren 20tik abenduaren 4ra burutuko da. Oraindik txaparik ez daukanak, aldiz, beste bi aukera izango ditu hura jasotzeko. Hain zuzen, Udal Euskaltegian jaso ahal izango du datorren astean: ...\nIrun Euskaraldiaren bigarren edizioaren atarian\nEuskaraldia hasteko egun gutxi batzuk falta direnez, Irungo hiria euskara ulertzen duten hiztunen arteko hizkuntza ohiturak aldatzeko ariketa sozialaren bigarren edizioren prestaketetan murgildurik dago. 2020ko Euskaraldia aurrera eramateko, Ahobizi edo Belarr...\n2020(e)ko azaroak 17 No Responses\nAinara Maia idazleak Oroiminezko Igandeak liburua aurkeztuko du ostiralean Irunen\nEuskaraldiaren hasierarekin batera, Ainara Maia idazle irundarrak bere azken liburua, “Oroiminezko Igandeak”, aurkeztuko du azaroaren 20an Irunen. Euskarazko aurkezpena Palmera Montero gunean egingo da, arratsaldeko 18:00etatik aurrera. Ariketa sozialari h...\n2020(e)ko azaroak 11 No Responses\nHilabete baino gutxiago falta da Euskaraldiaren bigarren edizioari hasiera emateko\nHilabete baino gutxiago falta da azaroaren 20an Euskaraldiaren bigarren edizioari hasiera emateko. Hamabost eguneko iraupena izango duen ariketa sozialean norbanako gisa izen-ematea egiteko aukera zabalik dago oraindik. Hortaz gain, Euskaraldia hasi aurreko eg...\n2020(e)ko azaroak 10 No Responses\nBi aste besterik ez dira falta II. Euskaraldiarekin Euskal Herri osoan zehar hizkuntza-ohiturei bigarren astindua emateko eta dagoeneko 1.000 irundarrek baino gehiagok eman dute izena Ahobizi eta Belarriprest moduan parte hartzeko. Haiei ariketan murgiltzen ha...


Neiker abere ustiategietako gas igorpenak murrizteko metodorik eraginkorrenak ikertzen ari da\nActualizado 2015/01/29 11:47:39 CET\nEusko Jaurlaritzako Nekazaritza, Arrantza eta Elikadura Politikako Sailburuordetzaren mende dagoen irabazi asmorik gabeko Neiker-Tecnalia Nekazaritza Ikerketa eta Garapenerako Euskal Erakundeak abeltzaintzako hondakinen (purina eta simaurra) hainbat tratamenduren eraginkortasuna ebaluatzeko azterketa bat egin du, atmosferara igotzen diren gas kutsatzaileen kantitatea minimizatzeko helburuarekin.\nIkerketak frogatu duenez, labore lurretan tutu esekien metodoaren bidez purina emateak amonio aplikatuaren %3,9 baino ez du airera igortzen, abanikoaren metodo tradizionalaren %44tik urrun. Horrez gain, purina poltsa iragazgaitzetan gordetzeak amoniako eta metano igorpenak %86 eta %61 murrizten ditu, hurrenez hurren.\nEmaitzak orain dela gutxi Maialen Viguria ingeniari agronomoak defendatu duen doktore tesiaren parte dira. Azterketa Europako Batasuneko (EB) Interreg Atlantic Area programak finantzatzen duen eta Neiker-Tecnaliak koordinatzen duen Batfarm proiektu europarraren baitan kokatzen da.\nNeiker-Tecnaliak jakinarazi duenez, abeltzaintzan sortzen diren gas igorpenak -batez ere amoniakoa (NH3) eta metanoa(CH4), berotegi efektuko gasa- atmosferara egiten diren igorpen guztien %10-40 dira, eta produkzio sistemaren eraginkortasuna galarazten dute. Horregatik, euskal institutuak hondakin organikoetatik datozen igorpenak urritzeko proposamen eraginkorrak eskaini nahi dizkio abeltzaintzaren sektoreari. Hondakin horietako bat purinak dira, abereen txizaren eta simaurretik jariatzen den zati likidoaren nahasketak, labore lurrak ongarritzeko erabiltzen direnak.\nZentro teknologikoko ikertzaileek egiaztatu dutenez, tutu esekien bidez purina emateko metodoak gehiago errespetatzen du ingurumena abaniko tradizionalak baino. Lehen sistema zisterna batetik ateratzen den emaria banatu eta lurrean jartzean datza, elkarren artean 30 cm-ko tartea duten tutuen sare baten bitartez. Horrenbestez, airera igortzen den NH3 amonio aplikatuaren %3,9 da. Abanikoan emateari dagokionez -purina plater baten kontra jotzen duen zurrustan botatzen da zisternatik, eta abaniko moduan irekitzen da lurraren azalera guztia estali arte-, igorpena %44koa da.\nAbeltzaintzaren ondorioz sortzen den beste arazo bat da purina behar bezala tratatu arte edo ongarri moduan erabili arte nola gordetzen den. Neiker-Tecnaliak egiaztatu du poliesterrezko poltsa iragazgaitzetan gordetzeko sistema oso eraginkorra dela gas igorpenak murrizteko. Poltsak betetzeko prozesuan izandako NH3 eta CH4 emisioak %86 eta %61 gutxiago izan ziren, hurrenez hurren, biltegiratzeko erabili ohi diren aire libreko fosekin alderatuta.\nModu honetan, Araban, dagoeneko abeltzain talde batek arrakastaz erabiltzen du poliesterrezko poltsen sistema; horiek 3.500 metro kubikoko bolumena dute, eta Abere Zerbitzu Teknikoak kooperatibak kudeatzen ditu.\n2011n abiarazi zen ikerketa gauzatzeko, Neiker-Tecnaliak laborategi mugikor berritzaile bat erabili du, aire laginak hartu eta analizatzea ahalbidetzen duena, gasen presentzia zehazteko xedearekin. Aire libreko fosetan laginak hartzeko, zentro teknologikoak gailu flotagarri bat diseinatu du, jasotzen den airea zuzenean igorpen iturritik datorrela segurtatzeko.\nAzterketaren emaitzek, atmosfera igorritako gasen kantitatea murrizteaz gain, abeltzaintzaren sektoreko lan baldintzak hobetzea eragingo dute, usain txarrak murrizten eta amoniako eta metano eseki gutxiago izango duen lanleku bat sortzen laguntzen dutelako.\nHalaber, Neiker-Tecnaliaren arabera, abeltzaintzatik datozen gas igorpenak murriztea "klima aldaketaren aurkako borrokaren funtsezko zatia da", gas horiek ekarpen garrantzitsua egiten baitiote berotegi efektua delakoari. Mundu mailan abeltzaintzako ekoizpenak handitzen jarraituko du, biztanleria handitu ahala elikagai gehiago beharko baita. Ondorioz, zentro teknologikoak egindakoa bezalako ikerketak "oso garrantzitsuak dira abere hazkuntza jarduera iraunkorra izan dadin ingurumenari dagokionez".\nMaialen Viguria ingeniari agronomoaren tesiaren izenburua "Ammonia and greenhouse gases emissions from manure storage operations in livestock production systems" da. Ikertzaileak Euskal Herriko Unibertsitatean (EHU) defendatu zuen tesia nazioarteko epaimahai baten aurrean, eta cum laude kalifikazioa lortu zuen.\nEusko Jaurlaritzaren Lanhitz deialdiak 1,85 milioi euro banatuko ditu enpresetan euskara planak egiten laguntzeko\nBilbao Basketek Endesa Ligan jokatuko duela ofizialdu du ACBk\nEric Bibb, Paul Lamb & The King Snakes eta Trudy Lynn, Getxoko 31. Blues Jaialdian


Atx Teatroa, Isaak Erdoiza eta Kanpai, Bilboko "Artistak egoitzan"programarako. Deia, Noticias de Bizkaia\nAtx Teatroa, Isaak Erdoiza eta Kanpai, Bilboko "Artistak egoitzan"programarako\nBilboko udalakak sorkuntza eszenikoari laguntzeko “Artistak Egoitzan” programa deitu du.\nEkimena Bilboko Udalak antolatzen du sorkuntza eszenikoari laguntzeko asmoz\nEFE - Sábado, 23 de Junio de 2018 - Actualizado a las 20:04h.\nBILBO. Atx Teatroaren "7ak bat", Isaak Erdoizaren "MASA" eta Kanpai konpainiaren "Sayonara Baby" programak aukeratu dituzte "Artistak Egoitzan" programaren hamargarren ediziorako.\nEkimena Bilboko Udalak antolatzen du, BilbaoEszena baliabide eszenikoen zentroaren bitartez, sorkuntza eszenikoa laguntzeko asmoz.\nGuztira, deialdiak 55 eskari jaso ditu, eta haietako hamar euskaraz izan dira. Aurkezturiko proiektu guztiak Euskal Herritik edo euskal artisten edo konpainien eskuetatik jasotakoak, Bilboko Udalak astelehen honetan jakinarazi duenez.\nGuztien artean, proposamenak aukeratzeko ardura izan duen batzordeak Bizkaiko hiru egitasmo hautatu ditu: Atx Teatroak aurkeztutako "7ak bat", Isaak Erdoizaren "MASA" eta Kanpai konpainairen "Sayonara Baby". Egitasmo bakoitzak 4.000 euroko laguntza jasoko du, eta BilbaoEszenak lekua eta laguntza teknikoa eskainiko dizkio, egitasmoa edo ikerketa eszenikoa aurrera eraman ahal izateko.\nHorrez gain, sorkuntza prozesua ikus-entzuleen edota sektoreko profesionalen aurrean aurkezteko aukera izango dute, proposamen horietatik bi urriaren amaieran egingo den BAD Bilboko Antzerki eta Dantza Garaikidearen Jaialdiaren hurrengo edizioan estreinatuko baitira.\nNekane Alonso Kultura Saileko zinegotzi ordezkariak, Iñaki López de Aguileta Kultura zuzendariak, Justo Ezenarro Kultur Programazio zuzendariordeak eta Alicia Otxandategi BADeko zuzendariak osatu dute programazioaren balorazio batzordea.\nAUKERATUAKAtx Teatroa taldearen "7ak bat" antzezlan garaikiderako euskarazko proiektua da. Bertan, gizakiaren txakeriari buruzko gogoeta egiten da, berezkoa edo saihestezina ote den galdetuz. "Kulturaren zazpi bekatu kapitaletan eta bekatuaren kontzeptu orokorrean oinarrituta, Victor Frankensteinek egin zuen bezala, izaki berria bati bizia emango diote, pizti grotesko, basati eta gupidagabe bati, komikotasunez, satiraz eta sarkasmoz betetako lengoaia erabiliz, pertsonek ezkutatu nahi duten hori agerian uzteko", azaldu du balorazio batzordeak.\nHalaber, Isaak Erdoiza Abadiñoko dantzari eta koreografoaren "MASA" pieza eszenikoa gizonaren gorputzak duen karga sinbolikoa hartzen du abiapuntu gisa. "Gorputz komuna eraikitzea proposatzen du, norbanakoa fagozitatu eta gorputzetik haraindi, materiarako bidaian eramango gaituen paisaia sailkaezina bilakatzen duen masa", adiuerazi dute. Proposamena urrian estreinatuko da, BAD jaialdian.\nAzkenik, Natalia de Miguelek eta Jorge Jaureguik osatzen duten Kanpai taldearen "Sayonara Baby" dantza garaikideko egitasmoa da. "Sayonara Baby" jatetxe asiarra da, eta pertsonaia anitzak eta aldakorrak elkarrekintzan arituko dira, egoera absurdua eta delirantea sortuz. Piueza hau ere BAD jaialdian estreinatuko da.


Banka etikoaren gaineko erakusketa dago Ibarraundin gaurtik - Eskoriatza - Goiena.eus\nBanka etikoaren gaineko erakusketa dago Ibarraundin gaurtik\nMirari Altube 2010-03-08 13:40\nElkarhezitzen taldeak antolatuta banka etikoaren gaineko erakusketa dago gaur hasi eta egubakoitzera bitartean Ibarraundi museoan (09:00-14:00 eta 17:00-19:00). Eguenean, hilak 11, 'Zer da banku etikoa?' berbaldia eskainiko dute Setem eta Fiareko kideek.\nBanka etikoa zer den eta haren balio eta oinarriak zeintzuk diren azaltzea da erakusketaren helburua. Bankuen eta boterearen arteko harremana; bankuek hegoaldeko herrialdeetan zer egiten duten; eta ustelkeriarekin eta gerrekin duten lotura aztertzen dute Ibarraundin jarritako paneletan.\nBestalde, finantza etikoak zer diren azaldu gura dute: "Aurreztu eta inbertitzeko beste modu bat, etekin sozialak eta ekonomikoak batzen dituena", diote antolatzaileek. Diruaren erabilera etikoa bultzen duten aurrezki kontu, inbertsio eta gordailuen berri ere ematen dute ikusgai jarritako panelek.\nEguenean (19:00), ostera, berbaldia eskainiko dute Ibarraundin bertan: Zer da banku etikoa? Setem Hego Haizea elkarteko Haritz Azkue (euskaraz) eta Fiare elkarteko Alberto Minguez (gazteleraz) izango dira horren berri emango dutenak.


Euskal Pilota ukraineraz mintzo da – Nuevo Estilo de Relaciones\nMikrodohaintzekin laguntzea beren etxeetan gerraren ondorioz desplazatutako pertsona ukrainarrak hartzen dituzten euskal familiei, bai eta herrialdetik irten ezin izan diren eta laguntza humanitarioa jasotzen ez duten senide eta lagunei ere.\nHoriek dira UkrainaniaSOS ekimenaren esparruan nergroupek proposatu zituen helburuetako bi: gure Erakundeak beste erakunde lagun batzuen konpromisoarekin abian jarri zuen ekintza-plana; Europa de los Pueblos euskal fundazioa eta Negobide.\nHala, joan den apirilaren 6an Pilota Jaialdi bat antolatu genuen Idiazabalen, pertsona, kolektibo eta erakunde askoren lankidetza eskuzabalari esker; lankidetzak denboran, dedikazioan, maitasunean eta ekarpen ekonomikoetan, bai pertsonen aldetik, bai enpresen aldetik, eta, azkenean, 10.000 euroko kopurua lortuak izan ziren.\nEmaitza hori Europako Herrien Institutuari eman zaio, familia harreragileak arindu eta lagundu ahal izateko, bai eta, hainbat arrazoi direla medio, Ukrainan dauden eta edozein gizakik behar dituen bizi-minimoak lortzeko zailtasun handiak dituzten izen-abizenak dituzten pertsonei ere.\nPilota Jaialdia giro ezin hobean garatu zen luxuzko kirol ekitaldi bat izan zen, non pilotariak, ikusleak eta gizartea irabazle atera ginen. Eskertza, hau guztia posible egin duten pertsona guztiei zabaldu nahi diegu: beste behin ere, gizarte zibila aktibo, arin eta solidario agertu da premia sozial larriko egoeretan, hala nola honelako egoeretan eta zoritxarrez\nTagged UCRANIA, UKRANIA, Ukrania SOS, UkraniaSOS


Gerinda Bai bi: HASI DA NORABIDE BERRIA\nEskoletan, ordea, eskaria urtez urte ari ziren jasotzen. «A eredua soilik geneukan, eta gurasoek urtez urte eskatzen zuten euskara gehiago. Zazpi ikasle berri sartzen badira urtean, lauk egiten zuten eskaria», azaldu du Zudairiko eskolako zuzendariak, Juan Carlos Urrak. «Ikuskariari esaten nion, baina erantzuna beti zen berbera: 'Ez, ez, ez. Ezin liteke hori egin'». Ikasturtea hasi ondoren egin dute aldaketa: joan den asteaz geroztik D eredua daukate Haur Hezkuntzan. Hemeretzi ikasle dituzte aldi horretan. D ereduan daude denak.\nErronka handia da eskolentzat ere, Artzek azaldu duenez: «Denetik dago D ereduko gelan: badira etxean euskaraz ikasi dutenak, ezer ez dakitenak...». Hastapena da oraingoa. Urteen joanarekin sendotuko da D eredua eskoletan.\nLehen urratsak izanda, gurasoek errezelorik izan ote dute? Lezaunen, ez. «Denek oso garbi zuten, eta oso ongi hartu dute». Alor horretan ere gurasoek eginiko lana goraipatu du Abartzuzako zuzendariak. «Beldur batzuk baziren, baina gurasoek hitzaldiak antolatu zituzten, datuak eman... Gero ez zen zalantzarik izan». Zudairin ere emaitza ona izan dela uste du Urrak, nahiz eta gorabehera batzuk izan dituzten. «Familia pare bat joan egin dira; horietako bat, arrazoi politikoengatik». Edonola ere, nabarmendu du gurasoena izan dela eskaria: hemeretzi ume ari dira D ereduan, Haur Hezkuntzako guztiak. «Lehen ere eskatu zuten, eta legea aldatu zenean eta gobernu berria jarri zenean, eskaria egin zuten berriro». Salbuespena dira kontra azaldu direnak.\nGarikoitz Goikoetexea, BERRIAn


Berriak - 2021ko urriaren 07an, osteguna - 0 Iruzkinak\nGaur, Arkitekturaren Mundu Eguna\nBerriak - 2021ko urriaren 04an, astelehena - 0 Iruzkinak\nUrtero legez, urriko lehen astelehenean Arkitekturaren Mundu Eguna ospatzen da. Hori horrela, eta lehengo astean komunikatu genuen bezala, Euskal Herriko Arkitektoen Elkargo Ofiziala bi ekintza ditu antolatuak egun honen inguruan:\nGaur, urriak 4, “Opengela proiektua ezagutuz” txangoa Bilbo eta Eibarrera. INFORMAZIO GEHIAGO.\nAsteasteazkenea, urriak 6: DOCOMOMO plaka ezarriko dugu Donostiako Portu eraikinean. INFORMAZIO GEHIAGO\nBestalde, gaur publiko egiten den CSCAEren manifestuarekin bat egiten dugu, eta horregatik, hori horrela honekin batera bidaltzen dizugu.\nArkitekturaren Mundu Eguna: Gipuzkoako EHAEOak birgaitzearen prozesua jarriko du balioan\nBerriak - 2021ko irailaren 24an, ostirala - 0 Iruzkinak\nUrtero legez, urriko lehen astelehenean Arkitekturaren Mundu Eguna ospatzen da. Hori horrela, Gipuzkoako EHAEOak eraikinen birgaitzea eta hiri berroneratzearen garrantzia azpimarratzeko helburua duen egitarau bat prestatu du, Europatik egin den apustu bera Next Generation EU funtsekin. Horretarako, bi ekintza antolatu ditu:\n1) Urriaren 4rako bisita gidatu bat antolatu du Otxarkoaga (Bilbo) eta Txontako (Eibar) Opengeletara, eraikinen birgaitze prozesu osoan zehar auzokideei lagunduko dien auzo-bulegoak ezagutzeko.\n2) Urriaren 6an DOCOMOMO plaka bat ezarriko da berriki birgaitu den Donostiako Portu Eraikinean (Portaviones), Luis Tolosarena eta Mugimendu Modernoaren Arkitekturaren adibide esanguratsua.\nJarduera hauek arkitekto zein publiko orokorrarentzat daude pentsatuak. Parte hartzea doakoa izango da, baina aurretik izena ematea ezinbestekoa da:\nGUIADA OPENGELA BISITA GIDATUA: EGITARAUA + IZEN-EMATEAK\nDOCOMOMO PLAKAREN EZARTZEA: EGITARAUA + IZEN-EMATEAK\n12 hilabete 12 emakume-arkitekto: Cristina Arcauz - Monika Benko\nBerriak - 2021ko irailaren 08an, asteazkena - 0 Iruzkinak\nUdarako oporrak pasata, 12 hilabete 12 emakume-arkitekto zikloaren topaketa berri bati ekingo diogu! Cristina Arcauz eta Monika Benko izango ditugu hizlari. 30 urtetik gora daramatzate lanean, eta bi hamarkada baino gehiago elkarlanean... beraz, lankideak izateaz gain lagunak ere badira. Tabakaleraren eraikina edota Miramar jauregiak ez dute sekreturik bi emakume hauentzat... beraien eskutik ezagutu nahi?\nIraileko topaketa honetan, bi emakume arkitekto hauen esperientzia ezagutzeko aukera izango dugu.\nEkitaldia irailaren 17an, ostirala, 13:00etatik 15:00etara izango da, Gipuzkoako EHAEOren egoitzan, eta aurrez aurre (leku mugatuak 12 arte) edo streaming bidez parte hartu ahal izango da.\nBerriak - 2021ko uztailaren 12an, astelehena - 0 Iruzkinak\nBerriak - 2021ko uztailaren 09an, ostirala - 0 Iruzkinak\nBerriak - 2021ko ekainaren 18an, ostirala - 0 Iruzkinak\nJuana Otxoa-Errarterri elkarrizketa Noticias de Gipuzkoa: "Se nos presenta una oportunidad de oro para rehabilitar"\nBerriak - 2021ko ekainaren 07an, astelehena - 0 Iruzkinak\nJuana Otxoa-Errarte Gipuzkoako EHAEOren presidentari elkarrikezta Noticas de Gipuzkoaren Construcción y Vivienda gehigarrian elkarrizketa.\nIKUSI ELKARRIZKETA OSOA HEMEN\n17-tik 24-ra guztira: 256\nEgoiliarren biltzarra Lekua: Gipuzkoako EHAEO. Frantzia pasealekua, 11 - Donostia\tOrdua: 18:00\t2022ko maiatzaren 19an, osteguna\nBerdintasun planaren aurkezpena Gipuzkoako EHAEO Lekua: Gipuzkoako EHAEO. Frantzia pasealekua, 11 - Donostia\tOrdua: 13:00\t2022ko maiatzaren 20an, ostirala


21 « maiatza « 2020 « Prentsa oharrak\nAsteburuetan, Zadorra hiribideko erreietako bat trafikorako itxiko da Abetxukuko eta Gamarrako biribilguneen artean, oinezkoen eta txirrindularien mugikortasuna errazteko\nKategoriak: Sailkatu gabea — Etiketak: koronabirusa, mugikortasuna, Zadorra hiribidea — Komunikazio Zerbitzua / Servicio de Comunicación — 13:35\nGaur goizean, Gasteizko Udalak lanak abiarazi ditu asteburuetan Zadorra hiribideko iparraldeko erreia trafikorako itxi ahal izateko, horrek oinezkoen eta txirrindularien mugikortasuna erraztuko baitu. Ostiral arratsaldeko 18.00etatik astelehen goizeko 8.00ak arte ezarriko da neurri hori.\nTrafikorik ez duen erreia txirrindulariek erabiltzeko utziko da, eta bizikleta-bidea, oinez dabiltzanentzat. Une honetan ezin da inguru horretako oinezkoentzako bideetatik ibili, URA lanak egiten ari delako Zadorra ibaiaren uholdeen kontra babesteko proiektuaren bigarren fasea osatzeko. Horrek zenbait neurri hartzera bultzatu du Mugikortasunaren eta Espazio Publikoaren Saila. Izan ere, asteburuetan ibiltari ugari biltzen da inguruan, eta bidegorrian sartzen dira.\nAste honetan iragarri denez, Urtaranen gobernuak Espazio Publikoaren Plan asmo handiko jarri du martxan, Gasteizko auzo guztietan barrena ehun bat esku-hartze eginez. Horren barruan, 400.000 euroko inbertsioa aurreikusi da 8,5 kilometro espaloi handitzeko, 8 kilometro bizikleta-bide berri egiteko eta datozen hilabeteetan auzoetako 88 kaletan zirkulazioa lasaitzeko. Zadorra hiribideko esku-hartzea lehenengoetako bat da; oinezkoentzako eta txirrindularientzako espazioak zabaltzea du helburu, jendetza biltzen den lekuetan distantzia fisikoa bermatu ahal izateko.\nGaur goizean bertan seinale bat jarri da Zadorra hiribidea ostiral arratsaldeetan, asteburuetan eta jaiegunetan itxita egongo dela ohartarazteko. Era berean, behar diren neurriak hartuko dira Agirrelanda, Haitz eta Zubibarri kaleetan zein pasabideen irteeretan ezkerretara biratzea debekatzeko.\nZadorra hiribidea “New Jersey” hesiak eta/edo hesi arruntak jarriz itxiko da, eta seinaleztapen bertikalez osatuko da hori. Ezkerretara biratzeko debekua seinaleztapen horizontalez (pintura) eta seinaleztapen bertikalez adieraziko da, eta h-75 bolardoak edo hesiak ere jarriko dira.\nKategoriak: Prentsa oharrak — Etiketak: gizarte-ezkutu, Jon Armentia, koronabirusa — Komunikazio Zerbitzua / Servicio de Comunicación — 12:13\nKategoriak: Prentsa oharrak — Etiketak: Hezkuntza eta Kultura zinegotzi Estibaliz Canto, koronabirusa, matrikulazioak, Udalaren haur eskolak — Komunikazio Zerbitzua / Servicio de Comunicación — 11:59\nBi atxilotu behin eta berriz alarma-egoeraren dekretua ez betetzeagatik\nUdaltzainek atzo 36 eta 27 urteko bi gizonezko atxilotu zituzten behin eta berriz alarma-egoera arautzen duen dekretua ez betetzeagatik. Horrek agintarien aurkako desobedientzia larriaren delitua dakar.\nPertsona horietako lehenengoa 13:30ean atxilotu zuten Nikaragua kalean; izan ere, bide publikoan egoteko arrazoi justifikaturik izan gabe beste pertsona batekin bankuan eserita atzeman zuten. Udaltzainek egiaztatu zuten itxialdia ez errespetatzeagatik salatzen zuten seigarren aldia zela. Ondorioz, atxilotu eta polizia-etxera eraman zuten. Epailearen esku utzi zuten atzo goizean.\nBigarren gizonezkoa 18:00etan atxilotu zuten Erbina kalean, beste pertsona batekin eta justifikatutako arrazoirik gabe bide publikoan egoteagatik, Covid-19aren alarma-egoera arautzen duen Errege Dekretuaren arabera. Udaltzainek egiaztatu zuten arrazoi beragatik salatzen zuten bosgarren aldia zela, beraz, atxilotu eta epailearen esku utzi zuten.\nTokiko Gobernu Batzarra (2020-05-22)\nKategoriak: Oharrak — Komunikazio Zerbitzua / Servicio de Comunicación — 10:08\nWebgunean Tokiko Gobernu Batzarra 2020ko maiatzaren 22an (ostirala), 8:15ean, egingo duen ohiko bilkuraren gai-zerrenda


Manuel Laborde saria Biodonostiak eta UPV/EHU-k lankidetzan egindako ikerketa ekimen batentzat - IIS Biodonostia\nManuel Laborde saria Biodonostiak eta UPV/EHU-k lankidetzan egindako ikerketa ekimen batentzat\nBiodonostia OII-ko Ikerlari Taldea\nUPV/EHUko Katalisi Jasangarria Ikerketa Taldeko eta Biodonostia Institutuko Gaixotasun Neuromuskularren Taldeko kideek aurkeztutako Miramoon Pharma ekimenak ideia berritzaileetatik abiatutako oinarri teknologikoko enpresa ekimenik onenaren Manuel Laborde Sari Nagusia jaso du.\nSaritutako ekimenak 7.000 euro eta enpresa proiektua garatzeko laguntza eta aholkularitza jasoko ditu. Enpresa berriaren balio-proposamena gaixotasun muskularrak, neurologikoak eta zahartzea (ageing) tratatzeko farmako modulatzaile alosteriko berriak garatzea da. Oinarria gaixotasun neurodegeneratiboetara bideratutako molekula patentatuen familia bat da. Duchenneren eta Beckerren sindromeen kasuan fase preklinikoari ekingo diote, baina aukera handiak eskaintzen ditu beste gaixotasun batzuentzat ere. Horietako bat AEA (alboko esklerosi amiotrofikoa) da, eta jada hasita daude lehenengo probak egiten eta emaitzak oso pozgarriak dira.\nEkimena sustatzen duen taldearen hurbilketa zientifikoak Duchenneren eta Beckerren muskulu-distrofiaren aurrerapena moteltzea du oinarri. Gaixotasun hereditario larri horiek 3.500 mutikotatik bati eragiten diote, eta kasurik gehienetan ez dute tratamendu eraginkorrik. Horretarako, taldeak AHK izeneko molekula txiki batzuk diseinatu ditu, eta gai dira gaixotasun horietan izan ohi den kaltzio-desregulazioak eragindako muskuluen gabeziak zuzentzeko. AHK konposatuak hainbat animalia-eredutan testatu dira, eta Duchenneren animalia-ereduetan muskuluen eta bihotzaren funtzioa nabarmen hobetzeko gaitasuna egiaztatu dute.\nProiektua UPV/EHUrekin elkarlanean egindako ikerketatik abiatutako I+G-an sortu da, eta Biodonostia Institutuaren aldetik bertan parte hartu dute Neurozientziak Arloaren arduraduna den Adolfo López de Munáinek eta Gaixotasun Neuromuskularren Taldeko Ainara Vallejo ikertzaileak. Horrez gainera, talde sustatzaile inplikatu eta diziplina anitzeko baten laguntza du, eta EAErako eta Gipuzkoarako lehentasunezko sektoreetako bat den sektore biosanitarioan merkataritza-aukera argiak dituen proiektua da, beraz.\nIstorio hau izan zen posted Uncategorized on 22 November, 2018 arabera Biodonostia.


Erraldoi errena - Librería papelería El Arruí\nTaberna bateko txoko ilun batean, pertsonaia bitxi bat ikusi du liburu honetako narradoreak. Eskuartean edalontzi bat du pertsonaiak, eta tristuraz jota dagoela begitandu zaio narradoreari. Berehala jakin du nor den: Zientzia. Izenez baino ez zuen narradoreak pertsonaia hori ezagutzen. Izenez, eta duen zakar ospearengatik. Horrexegatik egon da apur batean zegoen lekuan bertan, Zientziari begira-begira, harengana hurbiltzeko gogoz eta beldurrez, gogoak beldurrari gaina hartu dion arte. Zientziaren mahaira eseri, eta haren ezagutza sakona egiteko parada izango du handik hurrengo ordu eta egunetan.\nZientziari buruzko nobelatxo bat da, bai, Fernando Morilloren hau, baina ez da, inola ere, zientzia-nobela. Are gutxiago nobela zientifikoa, Asimov bainoago Gaarder etorriko zaio irakurleari gogora, Sophieren Munduaren antzekoa baita, neurri batean, Morilloren hau. Gaarderrek, izan ere, filosofiaren historia osoa kontatu nahi izan zuen Sophieren bidez. Morillori, aldiz, zientziaren berezko izatea interesatzen zaio bakarrik, ez haren historia osoa, nahiz eta anekdota eta pasadizo ugari txertatu dituen liburuan. Bere aztergaia pertsonifikaturik, berriz, zientziaren zertasuna Zientziaren nortasun bihurturik, liburu ezinago gustagarria moldatu digu Morillok, zehatz-sakonean fitsik galdu gabe.


Beotibar Etxetresna elektrikoak | Tolosa, GIpuzkoa\nEtxe bati forma\nZure etxetresna elektrikoen denda gara 1968tik. Eta sukalde, etxerako tresna, telebista, beirateria, aiztogintza, lisatze, telefoniarena…\nGure denda familiarrean produktuen erakusketa zabala dugu, eta bertan izango gaituzu arreta eman eta bila zabiltzana aurkitzen laguntzeko.\nEtxetresna elektrikoen instalazioa\nErretiratzea eta birziklatzea\nSukaldea etxeko arima da, eta guk forma ematen eta egokitzen laguntzen dizugu.\nZure sukalde osoa diseinatu eta eraikitzen dugu, neurrira, egunerokotasunaz disfrutatzeko espazio pertsonal eta funtzionalak sortuz. Material, akabera, kolore, etxetresna elektriko eta abarren aukeraketak, espazio bakar eta pertsonala bihurtuko dute zure sukaldea.\nEz duzu zertan etxetresna elektrikoetan aditua izan xurgagailu bat aukeratzeko. Hemen, behar duzun etxetresna elektrikoa erosteko barietatea eta laguntza aurkituko dituzu.\nDendan sukaldeko etxetresna elektrikoak eta etxetresna elektriko txikiak daude ikusgai, hala nola kafe-makinak, robotak, txigorgailuak, irabiagailuak, kontserbazioa hutsean, plantxak eta lisatze-zentroak, xurgagailuak, ile-mozgailuak, depilagailuak, ile-lehorgailuak…\nPOLITA BADA, HOBE\nGure etxea bizitza erosoagoa eta praktikoagoa egiten diguten objektuz beteta dago. Baina ez dago dudarik ederragoa ere egiten dutela.\nInguratu zaitez ondo sentiarazten zaituzten gauzekin. Baxera bat, bizkotxo-molde bat edo xukadera bat zure etxeari forma ematen dioten gauza txikiak dira.\nBEHAR DUZUNA DAUKAGU\nUtz zaitez Led eta Oled azken belaunaldiko telebisten irudiaren garbitasunak eta zure egongela zinema-areto bihurtzen duten soinu-sistemek harrapatzen.\nGure konfiantzazko marken produktuak hautatu ditugu, teknologian bilatzen duzun guztia eskaintzen duen gama bat sortzeko.\nHaririk gabeko bozgorailuak, diadema edo kirol-aurikularrak, telefonia eta Samsung Galaxy smartphoneak… Zeren bila zabiltza?\nKalitatezko eta konfiantzazko markekin lan egiten dugu. Batzuek 50 urte daramatzate gurekin, eta beste batzuk produktu eta diseinu berriekin konkistatzen gaituztenean sartzen dira Beotibarrera.\nPasa zaitez erakusketatik, deitu edo idatzi WhatsApp bat dendako ordutegian eta erantzungo dizugu.\nAstelehenetik ostiralera: 9:00-13:00 / 16:00-20:00\nLarunbata: 9:00-13:00 / 17:00-20:00


ELAko idazkari nagusiak nabarmendu duenez, EAJrekin eta EH Bildurekin harremanetan jarri dira eta publikoki lan erreformaren kontra erakutsi duten jarrera irmoari eusteko asmoa agertu dute amaierara arte. Halaber, LABekin lan erreformaren aurkako erantzuna antolatu nahi du ELAk.\nMitxel Lakuntza ELAko idazkari nagusia. Artxiboko argazkia: Euskadi Irratia\nEsteban: "Ontzia beteta dago; tinko mantentzen badira, Gobernuarekin dugun harremana aldatuko litzateke"\n“LABekin lan erreformaren kontra erantzuna antolatzea da gure lehentasuna”\nEspainiako Gobernuak mahai gainean duen lan erreformari buruz galdetuta, aurreikus zitekeen egoera okerrena dela nabarmendu du Mitxel Lakuntza ELAko idazkari nagusiak. Haren esanetan, aurrekoa baino okerragoa da Espainiako Gobernua osatzen duten alderdien eta UGT eta CCOO sindikatuen babesa duelako. Euskadi Irratiko "Faktoria" saioan egin dioten elkarrizketan esan du EAJrekin eta EH Bildurekin harremanetan daudela eta publikoki lan erreformaren kontra erakutsi duten jarrera irmoari eusteko asmoa agertu dutela amaierara arte.\nDiputatuen Kongresuak lan erreformari babesa ematen ez badio zer gertatuko den galdetuta, gaur egun indarrean dagoen lan araudia indargabetzeko prozesua abiatu beharko litzatekeela erantzun du. Ildo horretan, ELAren lehentasuna LABekin lan erreformaren kontrako erantzuna antolatzea dela azpimarratu du.\nErreforma horrekin kontratu motak mugatu egingo badira aurretik epaitegiek horrela ebatzi dutelako dela azpimarratu du, jurisprudentzia dagoelako. Kontratuei lotutako arazoa ikuskaritza falta dela salatu du: "Ez dago ikuskaritzarik, ez dago jarraipenik eta ez dira zigortzen". Kaleratzeen inguruan ez dela aldaketarik egon eta gaia mahai gainean ere ez dela egon adierazi du.\nHorrez gain, koalizio gobernua osatzen duten PSOE eta Unidas Podemos alderdien aurka egin du, beren hauteskunde programan lege erreforma indargabetu zutela esan eta agindutakoa bete ez dutelako. Elkarrizketa mahaiak hauteskunde programak ez betetzeko "koartada" bat direla deitoratu du: "Elkarrizketa mahaiak sindikatuentzat tranpak dira; patronalarentzat, altxorra".\nKoronabirusaren seigarren olatuan langile asko gaixotu dira eta Osakidetza gaixo agiri sistematikoak ematen hasi da. Lakuntzaren esanetan, ez dago baliabide nahikorik, eta horregatik hartu dute erabaki hori. Horren arabera, Eusko Jaurlaritza inprobisatzen eta erabakiak alde bakarrez hartzen ari da, osasungintzan ez ezik hezkuntzan ere gaixo dauden langileak ordezkatzeko.\nOsakidetzan kontratatu litezkeen langile guztiak kontratatu direla esaten du Osasun Sailak, baina auzia beste bat da, Lakuntzaren ustez. Bi kontu aipatu ditu: batetik, zer planifikazio egin den aurretik, eta, bestetik, nola zaindu diren eta zer tratu eman zaien osasun langileei.\nEusko Jaurlaritzak Hezkuntzako 206 irakasle ingururi Irale programa etetea salatu du, lan egiteko prest dagoen jendea dagoelako Hezkuntzaren zerrendetan.


Lehen arretako osasuna aldarrikatzeko kontzentrazioa - Sakana - Guaixe.eus\nLehen arretako osasuna aldarrikatzeko kontzentrazioa\nGuaixe 2020-11-11 10:15\nOsasun etxen parean kontzentratzera deitu du plataformak, asteazkenero, 11:00etan.\nGaur, 11:00etan, Altsasuko osasun etxearen parean kontzentrazioa izanen da. Osasun Departamentuaren aldetik ez dute konpromisorik ikusten eta indarra egin nahi dute Lehen Arretako estrategia garatzeko.\nNafarroako Osasun Plataformak deituta, herrialdeko makina bat osasun etxeren parean kontzentrazioak egin ziren lastaileko asteazkenetan. Plataformak aldarrikapenak, atzera ere, kalera ateratzea erabaki du eta asteazkenetarako,11:00etan, jarri du hitzordua. Deitzaileen iritziz, “gizarte mobilizazioak eta osasun arloko langileenak bakarrik defendatu eta hobetu ahal izanen dute osasun-sistema publikoa, bidezkoa, unibertsala, prebentiboa eta lehen mailako arretan oinarritua, Nafarroako gizarteak halako osasun sistema behar baitu pandemia honi eta etorkizunekoei aurre egiteko”.


Osasunbideari ere errieta, euskara egoki ez baloratzeagatik • ZUZEU\nOsasunbideari ere errieta, euskara egoki ez baloratzeagatik\nOsasunbideari ere errieta, euskara egoki ez baloratzeagatik –\nAdibide gisa, UPNk ingelesa baloratzen zuenean A eta B mailako oposizioetan (2009. urtetik 2015. urtera), ingelesak puntuazioaren % 10 ematen baldin bazuen, ezinezkoa zen ingelesik jakin gabe % 90 baino gehiago lortzea.\nEuskararen balioa gutxiesteko aipatutako trikimailua erabili da aurreko Gobernuarekin eta oraingo Gobernuarekin, aurreko Dekretuarekin eta oraingo Dekretuarekin.\nEguesibarko, Burlatako eta Altsasuko Udalei emandako gomendio bera eman dio Nafarroako Arartekoak Osasunbideari (Q18/557 espedientea): Euskara egoki balora dezala lan deialdietan, beste merituei euskararena gehituta, mugarik gabe.\nUdal horiek gomendioa onartu dute. Gauza bera eginen al du Osasunbideak? Bi hilabete ditu erantzuteko.\nJupiter ikusi nahi?\nZer duzu buruan “Osasunbideari ere errieta, euskara egoki ez baloratzeagatik”-ri buruz\nOlgetari 2018-10-17 15:25\nNiri bikain iruditzen zait, are gehiago, ingelesa ez litzateke baloratu behar, ingelesa sarbiderako baldintza izan beharko luke. Ez dakit zer jakintza maila izango duten medikuntzaz ingeles tutik ere jakin gabe…\nJende gutxi ikusten dut ordea espainolaren eskakizuna salatzen. Eta inork ingelesa gorroto badu (lokalismo sukar batek bultzaturik edo), behintzat, lelo egokia berreskura dezagun: EUSKARAZ ETA KITTO!


Kongresua eta hitzaldi zikloa, UNED Bergararen 40. urtemuga dela-eta - Goiena.eus\nKongresua eta hitzaldi zikloa, UNED Bergararen 40. urtemuga dela-eta\nUztailean Bergaran gauzatu zuen UNED patronatuak unibertsitatea Errege Seminarioan geratzea dakarren akordioa, eta gaur horren gainean jardun dute Markel Olano ahaldun nagusi eta patronatuko presidenteak eta UNED Bergarako zuzendari Iñaki Espartzak Foru Aldundiaren egoitzan egindako agerraldian. Horrekin batera, UNED Bergararen 40. urtemuga dela-eta antolatutakoen berri ere eman dute.\nUNED Bergararen 40. urtemuga dela-eta antolatu dituztenen artean, Iñaki Espartza zuzendariak nabarmendu duenetako bat izan da askotariko gaien gainean eta ikasle ohien eta UNED barruko zein kanpoko jendearen laguntzaz urtea amaitu bitartean egingo duten konferentzia zikloa, nahi duen ororentzat Bergaran eta Donostian izango dena. Iragarri du, gainera, arrakasta baldin badu aurrerantzean ere egingo dituztela halako gehiago, UNEDek duen gizartearekiko erantzukizunagatik.\nEta unibertsitateak 40 urte betetzearekin batera martxan jarriko duten eta oso garrantzitsu jo duen ekimen bati buruz ere jardun du Espartzak, Ikastaro Propioen Zentroari buruz, alegia: "Horren bitartez nahi duguna da gure ikastaro propioak bultzatzea; ez bakarrik, orain arte egin dugun bezala, eskaintzak jaso, bideragarritasuna aztertu, eta saiatu abian jartzen, baizik eta guk eragin". UNED Bergararako jarduera gehiago sortzea da honen helburua, azaldu duenez.\nAzkenik, eta gertukoenera jota, eguenetik zapatura Bergaran, Arantzazun eta Donostian egingo den Espainiako Alexander Von Humboldt elkartearen kongresuaren berri ere eman du: "Etorriko dira 100 irakasle, katedradun eta ikerlari lehen mailakoak, baita ere Alemaniatik, Espainiako elkartearen sorburuan dagoen Alexander Von Humboldt fundazio publikotik. Eta honetaz aprobetxatzen bada gipuzkoar ikerlari gazteren bat, bada, hori da helburua". Alemaniako Von Humboldt deiturikoa fundazio publikoa da, ikerketa zientifikora diru asko bideratzen duena –gerora Nobel saria jaso duten bat baino gehiago lagundu ditu diruz–, eta fundaziora atxikitako Espainiako erakundeetako ordezkariak dira Bergaran bilduko direnak.\nBestetik, Iñaki Espartzak berak eta UNED Bergara patronatuko presidente gisa hitz egin duen Markel Olanok unibertsitatea behin betiko Errege Seminarioan geratzeko uztailean gauzatutako akordioaz jardun dute. Biek jo dute oso garrantzitsu UNEDen etorkizunerako: "Erakunde publikook, bai Bergarako Udalak eta bai Foru Aldundiak, apustu berezi bat egiten dugu UNEDek orain arteko lana eta hemendik aurrera gehiago ere egin dezan gure lurraldean", esan du Olanok. Patronatuko presidente eta ahaldun nagusiak gogora ekarri du uztaileko akordioarekin 1.107.000 euroko diru laguntza jasoko duela Bergarako Udalak Diputaziotik, Seminarioko eliza zaharreko kultura aretorako.


Rafa Rueda: Bilboko Kafe Antzokiaren kontzertuaren kritika\nConciertos / Rafa Rueda\nMyriam Garzia — 26-01-2018\nAurreko urtarrilaren 25ean Bilboko Kafe Antzokiko Kutxa Beltzean aurkeztu zuen Rafa Ruedak bere azken lana, “Hiri Kristalezkoa” (Elkar, 2017). Sei urte pasatu dira Rafa Ruedaren bakarkako ibilbidearen estudioko azken lanetik (“Enaren Geometria”, autoekoizpena, 2011) baina denbora tarte honetan, gitarrajole bezala hainbat kolaborazio egin ditu: Rafa Berrio, Mikel Urdangarin edota, Lou Topet taldeetan, hala nola, literatura eta musika uztartzen duten beste hainbat proiektutan parte hartuz (Kirmen Uriberen Jainko Txiki eta Jostalari Hura ala Gabriel Aresti idazlearen inguruko Gabrielen Lekua disko liburua).\nOsteguneko kontzertuan azken diskoan laguntzen duten musikariez inguratuta agertu zen mungiarra: Jaime Nieto (bajua), Ander Zulaika (bateria), Koldo Uriarte (pianoa eta sinteak) eta Rafa bera (gitarra elektrikoa). Publikoaren artean ere lagunak eta musikari ezagunak: Txuma Murugarren, Aritz Aranburu (Split 77), Jose Lastra ekoizlea (Tio Pete estudioa)… Denak bat etorri ziren osteguneko kontzertuaren gertutasuna eta benetakotasuna aipatzerakoan. Rafak etxean jokatzen zuen (Bilboko Kafe Antzokitik askotan agertzen baita musikaria, tartean, Bilbo Hiria Irratirako Hamaika Ispilu musika irratsaioa gidatzen du). Eta, hori nabaria izan zen ostegunean, publikoak oihu, txistu eta txalo artean lagundu baitzuen musikaria.\nZuzeneko bikaina eskeini zuten Rafa Ruedak eta taldekideek. “Hiri Kristalezkoa” diskoa segida berean jo zuten, hau da, Angel abestiak zabaldu zuen kontzertua eta Irina abestiak itxi. Disko kontzeptuala da Ruedaren azken lan hau, balizko hiri baten inguruan hitz egiten diguna, non abesti bakoitzak izen propio bat duen, hiriari lotutako istorio desberdinak kontatzeko. Abestiz abesti Rafak azalpenak eman zituen, eskertu zuen publikoaren berotasuna eta zeinbait abestik izkutatzen zutena azaldu. 10 abesti, 10 istorio, 10 pertsonai… Hiria irudikatu genuen, istorioekin gozatu eta, bere pertsonaietan islatu ginen.\nGertatzen ohi da zuzenekoetan, diskoek beste dimentsio bat hartzen dutela, eta “Hiri Kristalezkoa” honetan hala izan zen. Diskoa, orokorrean, lasaia eta nahiko atmosferikoa bada ere, zuzenekoa biziagoa eta erritmikoki azkarragoa suertatu zen. Beti ere, zuzenekoak ez zituen galdu diskoak dituen ezaugarri nagusiak: 80. hamarkadako pop kutsua duten melodiak baina armonia eta konpoketa musikal zein aldaketa aberatsen hornidura.\nRafa Ruedaren musika zuzenean entzutea plazer hutsa da, bere musikak airea du gustoko. Musika artisaua da mungiarra, hari melodiko sinple bati geruzak gehituz doan musikari trebea. Ildo honetatik, Jon Agirrezabalaga (WAS) ekoizle artistikoak egindako lana nabaria da -mungiarrak adierazi duenez, erabakikorra izan da Agirrezabalagaren papera azken lan honetan-, nahiz eta, Ruedak aski ondo ezagutzen dituen musikaren ekoizpen eta grabazio prozesuak. Eremu musikal berrien zale, esperimentazioak eta berrikuntzek ez dute beldurtzen. Hori konstante bat izan da bere ibilbide osoan PILT garaietatik baina, baita ere, bere bakarkako lanetan. Azken honetan bezala.\nSteven Munar hace 11 horas\nBad Bunny hace 16 horas\n6 Dogs hace 16 horas\nAlbert Pla hace 16 horas\nFoo Fighters y Vans lanzan una edición limitada de 25 aniversario 3.016 vistas\nEl Jincho y Foyone se enfrentan en un duro beef en sus últimos singles 2.361 vistas\nLa revista británica Mojo publica un nuevo disco de versiones de The Cure 2.164 vistas\nFoyone y El Jincho en guerra con “Bocapeste” y “Pedrito Pica Piedras” 1.806 vistas\nLos mejores discos internacionales de 2020 1.621 vistas\nRigoberta Bandini presenta “Perra”, su nuevo hit feminista 1.415 vistas


DRAGOI BOLAKO ARGIBIDEAK\nEman hemen xehetasun gehiagorako!\nBizirako margotzen ez dugun frantziar batzuk gara(oraindik ez).\n¿Toei, Jump, Namco , Toriyamagandik babestuak edo onartuak zaudete? ?\nBaina baduzue baimenik honetarako?...\n...Ez. Parodia balitz baliteke (Dragon Fall bezala), baina hemen,copyright behar dugu, eta ez dugu inoiz izango..\nGainera, ez dugunez komikirik saltzen, ez dago atxilotzeko arrazoirik,Dragoi Bolari publizitatea egiten diogu gainera :)\nJaponian, gure fankomikia bezalakoak,Dôjinshi deitzen dira,ospetsu eta ugariak dira..\nNoiz orri berriak?\norri berriak astelehen,ostiral eta igandeetan 20:00etan GMT. (Espainiako ordutegia).\nHurrengo orrirako falta dena "Komikia irakurri" sailan dago.\nrss ubidera ere izenpetu zaitezke.\n¿Zenbat orri izango dira?\nOrri kopurua ezezaguna da. Istorioa bukatzen badugu, ziur aski ehunkada orri izango dira.\nBada paperezko bertsiorik?\n¿Bada animerik, edo egingo duzue?\nZergatik gorrotatzen duzue DBGT?\n¿Nola marrazten du Gogeta Jrek?\nErantzun azkarra: arkatza erabiltzen du eta paperean tintaztatzen du (A3 formatuan). Eskaneatu eta ukitu txikiak egiten ditu photoshoparekin.. Orain del gutxi, ordenagailuan tableta grafikoaz zuzen marrazten saiatzen da. Helburua, zirriborroa, tintaztatzea, orria eskaneatzea eta aldaketekin,orria bukatzeko bi egun behar dira..\nZe iturri erabiltzen duzue testurako?\nZergatik ez dago komikia koloreztatua?\nMangak zuri betzak dira,atal bereziak eta azalak izan ezik..\nEz gaude inoren bila komikia koloreztatzeko.\n¿Gogeta Jrrek 3 orri margozten ditu astero?\nEz. Normalean 5etik 10 zirriborro orri egin, eta gero margotzen ditu. orriak "pak bidez"egiten dira.Batezbestekoa 3 orri asterokoa da. Ezin dugu gehiago egin.\nNola lortzen duzue denok batera lan egitea?\nSalagir, Gogeta Jr eta Fayek Skype erabiltzen dute, irc, eta honelakoak lan egiteko. Ez gara ia inoiz gure artean ikusten Los traductores y los demás ayudantes utilizan herramientas codificadas online de Salagir.